title: 2006/57/ΕΚ: Απόφαση του Συμβουλίου, της  30ής Ιανουαρίου 2006 , για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Πρώην Γιουγκοσλαβική Δημοκρατία της Μακεδονίας και την κατάργηση της απόφασης 2004/518/ΕΚ

text:
               7.2.2006

               EL

               Επίσημη Εφημερίδα της Ευρωπαϊκής Ένωσης

               L 35/57

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 30ής Ιανουαρίου 2006
   για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Πρώην Γιουγκοσλαβική Δημοκρατία της Μακεδονίας και την κατάργηση της απόφασης 2004/518/ΕΚ
   (2006/57/EK)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη Συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη ευρωπαϊκών εταιρικών σχέσεων στο πλαίσιο της Διαδικασίας Σταθεροποίησης και Σύνδεσης, και ιδίως το άρθρο 2 (1),
   την πρόταση της Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Συμβούλιο της Θεσσαλονίκης της 19ης και 20ής Ιουνίου 2003 ενέκρινε τη θέσπιση ευρωπαϊκών εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.

               (2)

               Ο κανονισμός (ΕΚ) αριθ. 533/2004 ορίζει ότι το Συμβούλιο αποφασίζει για τις αρχές, τις προτεραιότητες και τις προϋποθέσεις που πρέπει να περιέχουν οι ευρωπαϊκές εταιρικές σχέσεις, καθώς και για κάθε τυχόν μεταγενέστερη προσαρμογή.

               (3)

               Στις 14 Ιουνίου 2004, το Συμβούλιο υιοθέτησε μια πρώτη ευρωπαϊκή εταιρική σχέση με την Πρώην Γιουγκοσλαβική Δημοκρατία της Μακεδονίας (2). Είναι σκόπιμο να ενημερωθεί η εταιρική αυτή σχέση, ούτως ώστε να καθορισθούν ανανεωμένες προτεραιότητες για περαιτέρω εργασία, με βάση τα συμπεράσματα που διατυπώνονται στη γνώμη για την αίτηση προσχώρησης της Πρώην Γιουγκοσλαβικής Δημοκρατίας της Μακεδονίας στην Ευρωπαϊκή Ένωση.

               (4)

               Ο κανονισμός (ΕΚ) αριθ. 533/2004 αναφέρει ότι η παρακολούθηση των ευρωπαϊκών εταιρικών σχέσεων διασφαλίζεται μέσω του πλαισίου των μηχανισμών που έχουν θεσπισθεί δυνάμει της Διαδικασίας Σταθεροποίησης και Σύνδεσης.

               (5)

               Για την προετοιμασία της μελλοντικής ένταξης στην Ευρωπαϊκή Ένωση, η Πρώην Γιουγκοσλαβική Δημοκρατία της Μακεδονίας θα πρέπει να εκπονήσει σχέδιο συνοδευόμενο από χρονοδιάγραμμα και συγκεκριμένα μέτρα για να ανταποκριθεί στις προτεραιότητες της εν λόγω ευρωπαϊκής εταιρικής σχέσης.

               (6)

               Η απόφαση 2004/518/ΕΚ θα πρέπει, συνεπώς, να καταργηθεί,

         ΑΠΟΦΑΣΙΖΕΙ:
   Άρθρο 1
   Σύμφωνα με το άρθρο 1 του κανονισμού (EΚ) αριθ. 533/2004, οι αρχές, οι προτεραιότητες και προϋποθέσεις της ευρωπαϊκής εταιρικής σχέσης με την Πρώην Γιουγκοσλαβική Δημοκρατία της Μακεδονίας παρατίθενται στο Παράρτημα, το οποίο αποτελεί αναπόσπαστο μέρος της παρούσας απόφασης.
   Άρθρο 2
   Η υλοποίηση της ευρωπαϊκής εταιρικής σχέσης ελέγχεται μέσω των μηχανισμών που έχουν θεσπισθεί δυνάμει της Διαδικασίας Σταθεροποίησης και Σύνδεσης, και κυρίως, μέσω των ετήσιων εκθέσεων προόδου που υποβάλλει η Επιτροπή.
   Άρθρο 3
   Η απόφαση 2004/518/ΕΚ καταργείται.
   Άρθρο 4
   Η παρούσα απόφαση παράγει αποτελέσματα από την τρίτη ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.

      Έγινε στις Βρυξέλλες, στις 30 Ιανουαρίου 2006.

            Για το Συμβούλιο

            Ο Πρόεδρος

         U. PLASSNIK

      (1)  ΕΕ L 86, 24.3.2004, σ. 1.

      (2)  Απόφαση του Συμβουλίου 2004/518/EΚ, της 14ης Ιουνίου 2004, για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Πρώην Γιουγκοσλαβική Δημοκρατία της Μακεδονίας (ΕΕ L 222, 23.6.2004, σ. 20).

      ΠΑΡΑΡΤΗΜΑ
      ΠΡΩΗΝ ΓΙΟΥΓΚΟΣΛΑΒΙΚΗ ΔΗΜΟΚΡΑΤΙΑ ΤΗΣ ΜΑΚΕΔΟΝΙΑΣ: ΕΥΡΩΠΑΪΚΗ ΕΤΑΙΡΙΚΗ ΣΧΕΣΗ 2005
      1.   ΕΙΣΑΓΩΓΗ
      Το Ευρωπαϊκό Συμβούλιο της Θεσσαλονίκης ενέκρινε τη θέσπιση ευρωπαϊκών εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.
      Η πρώτη εταιρική σχέση με την Πρώην Γιουγκοσλαβική Δημοκρατία της Μακεδονίας υιοθετήθηκε από το Συμβούλιο στις 14 Ιουνίου 2004. Είναι σκόπιμο να ενημερωθεί η πρώτη αυτή εταιρική σχέση βάσει της γνώμης της Επιτροπής για την αίτηση προσχώρησης της Πρώην Γιουγκοσλαβικής Δημοκρατίας της Μακεδονίας στην Ευρωπαϊκή Ένωση. Η δεύτερη ευρωπαϊκή εταιρική σχέση καθορίζει νέες προτεραιότητες δράσης.
      Οι νέες προτεραιότητες είναι προσαρμοσμένες στις συγκεκριμένες ανάγκες της χώρας και στο επίπεδο προπαρασκευής της, και θα ενημερωθούν, ανάλογα με τις ανάγκες. Η ευρωπαϊκή εταιρική σχέση παρέχει, επίσης, γενικές κατευθύνσεις για τη χρηματοδοτική βοήθεια στη χώρα.
      Η Πρώην Γιουγκοσλαβική Δημοκρατία της Μακεδονίας αναμένεται να εκπονήσει σχέδιο που θα περιέχει χρονοδιάγραμμα και συγκεκριμένα μέτρα για να ανταποκριθεί στις προτεραιότητες της ευρωπαϊκής εταιρικής σχέσης.
      2.   ΑΡΧΕΣ
      Η Διαδικασία Σταθεροποίησης και Σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων καθ’ όλη την πορεία τους προς τη μελλοντική τους προσχώρηση.
      Οι κυριότερες προτεραιότητες που προσδιορίζονται για την Πρώην Γιουγκοσλαβική Δημοκρατία της Μακεδονίας αφορούν την ικανότητά της να τηρήσει τα κριτήρια που όρισε το Ευρωπαϊκό Συμβούλιο της Κοπεγχάγης το 1993 καθώς και τους όρους που προβλέπονται στη Διαδικασία Σταθεροποίησης και Σύνδεσης, κυρίως τους όρους που καθορίζονται από το Συμβούλιο, στα Συμπεράσματά του της 29ης Απριλίου 1997 και 21ης-22ας Ιουνίου 1999, στο περιεχόμενο της Τελικής Διακήρυξης της Διάσκεψης Κορυφής του Ζάγκρεμπ της 24ης Nοεμβρίου 2000 και στο Θεματολόγιο της Θεσσαλονίκης.
      3.   ΠΡΟΤΕΡΑΙΟΤΗΤΕΣ
      Οι προτεραιότητες που απαριθμούνται στην παρούσα ευρωπαϊκή εταιρική σχέση έχουν επιλεγεί με το σκεπτικό ότι είναι ρεαλιστικό να αναμένεται ότι η Πρώην Γιουγκοσλαβική Δημοκρατία της Μακεδονίας μπορεί να τις εκπληρώσει ή να τις προωθήσει ουσιαστικά προσεχώς, σε λίγα χρόνια. Στην έκθεση γίνεται διάκριση μεταξύ βραχυπρόθεσμων προτεραιοτήτων, που θα πρέπει να επιτευχθούν εντός ενός ή δύο ετών, και μεσοπρόθεσμων προτεραιοτήτων, που θα πρέπει να εκπληρωθούν εντός τριών ή τεσσάρων ετών. Οι προτεραιότητες αφορούν τόσο τη νομοθεσία όσο και την εφαρμογή της.
      Αν ληφθούν υπόψη το σημαντικό κόστος που συνεπάγονται η εφαρμογή και η επιβολή της εφαρμογής του κεκτημένου, καθώς και η πολυπλοκότητα των απαιτήσεων της ΕΕ σε ορισμένους τομείς, η παρούσα εταιρική σχέση δεν περιλαμβάνει, σε αυτό το στάδιο, όλα τα σημαντικά καθήκοντα. Οι μελλοντικές εταιρικές σχέσεις θα συμπεριλάβουν περαιτέρω προτεραιότητες σε συνάρτηση με την πρόοδο που θα έχει σημειώσει η χώρα.
      Μεταξύ των βραχυπρόθεσμων προτεραιοτήτων, καθορίστηκαν σειρά βασικές προτεραιότητες και συγκεντρώθηκαν στην αρχή του Μέρους 3.1. Οι βασικές αυτές προτεραιότητες δεν έχουν ιεραρχηθεί με βάση τη σπουδαιότητά τους.
      3.1.   ΒΡΑΧΥΠΡΟΘΕΣΜΕΣ ΠΡΟΤΕΡΑΙΟΤΗΤΕΣ

            Βασικές προτεραιότητες

                  —

                  Εφαρμογή, σε εύθετο χρόνο πριν από τις προσεχείς εκλογές, των συστάσεων που έχει απευθύνει το Γραφείο για τους δημοκρατικούς θεσμούς και τα δικαιώματα του Ανθρώπου του ΟΑΣΕ σχετικά με την εκλογική διαδικασία.

                  —

                  Υιοθέτηση του νόμου περί αστυνομίας.

                  —

                  Θέσπιση των συνταγματικών τροποποιήσεων που είναι αναγκαίες για την εφαρμογή της μεταρρύθμισης του δικαστικού συστήματος, σύμφωνα με τις συστάσεις της Επιτροπής της Βενετίας. Εν συνεχεία, θέσπιση και εφαρμογή των μέτρων που είναι αναγκαία για την ενίσχυση της ανεξαρτησίας των δικαστών (κυρίως με την αναμόρφωση του Δικαστικού Συμβουλίου και του συστήματος επιλογής του), την ενίσχυση του συστήματος κατάρτισης των δικαστών και εισαγγελέων, τη βελτίωση του φόρτου εργασίας των δικαστών και τη μείωση των καθυστερούμενων υποθέσεων.

                  —

                  Απλούστευση της καταχώρησης των επιχειρήσεων και των διαδικασιών έκδοσης αδειών, μεταξύ άλλων με την εφαρμογή του συστήματος «μονοαπευθυντικής διαδικασίας» για την καταχώρηση των επιχειρήσεων.

                  —

                  Διασφάλιση της ορθής εφαρμογής των αναληφθεισών υποχρεώσεων στο πλαίσιο της Συμφωνίας Σταθεροποίησης και Σύνδεσης, ιδίως σε τομείς όπως οι ηλεκτρονικές επικοινωνίες και τα ηλεκτρονικά τελωνεία.

            Πολιτικά κριτήρια

      Δημοκρατία και κράτος δικαίου

                  —

                  Παγίωση του κράτους δικαίου σε όλο το έδαφος, ιδίως με την εφαρμογή, σε εύθετο χρόνο, των μεταρρυθμίσεων των οργάνων επιβολής του νόμου.

            Εκλογές

                  —

                  Αντιμετώπιση των ελλείψεων που επισημάνθηκαν στην εκλογική διαδικασία και διασφάλιση ελεύθερης και δίκαιης διαδικασίας στις επόμενες κοινοβουλευτικές εκλογές.

                  —

                  Δίωξη της απάτης και των παρατυπιών.

            Δημόσια διοίκηση

                  —

                  Πλήρης εφαρμογή του νόμου περί δημοσίων υπαλλήλων. Αποπολιτικοποίηση της πρόσληψης και της εξέλιξης της σταδιοδρομίας των δημόσιων υπαλλήλων και του λοιπού προσωπικού του δημόσιου τομέα και καθιέρωση αξιοκρατικού συστήματος της σταδιοδρομίας.

                  —

                  Βελτίωση της διοικητικής διαφάνειας.

                  —

                  Θέσπιση και εφαρμογή νόμου για την πρόσβαση του κοινού στις πληροφορίες.

                  —

                  Διασφάλιση της αποτελεσματικής εφαρμογής του Δεοντολογικού Κώδικα για τους δημόσιους υπαλλήλους.

                  —

                  Διασφάλιση καλής συνεργασίας όλων των κρατικών οργανισμών με τον Διαμεσολαβητή και βελτίωση της συνέχειας που δίνεται στις υποδείξεις του.

                  —

                  Δημιουργία διαφανών και υπεύθυνων τοπικών διοικήσεων και ανάπτυξη εσωτερικών και εξωτερικών ελέγχων για τη διαχείριση των αποκεντρωμένων πόρων.

            Δικαστικό σύστημα

                  —

                  Διασφάλιση εφαρμογής, σε εύθετο χρόνο, της στρατηγικής και του σχεδίου δράσης για τη μεταρρύθμιση του δικαστικού συστήματος με σκοπό την ενίσχυση της ανεξαρτησίας του, τη βελτίωση της αποτελεσματικότητας των δικαστηρίων και την ενίσχυση της συνολικής ικανότητας του δικαστικού συστήματος.

                  —

                  Βελτίωση της εκτέλεσης στις αστικές υποθέσεις και δημιουργία αποτελεσματικού συστήματος επίδοσης και κλητεύσεων.

            Πολιτική για την καταπολέμηση της διαφθοράς

                  —

                  Πλήρης εφαρμογή των συστάσεων της Ομάδας κρατών κατά της δωροδοκίας (GRECO).

                  —

                  Βελτίωση της διαφάνειας των δημόσιων αποφάσεων και της διαχείρισης των περιουσιακών στοιχείων του κράτους (συμπεριλαμβανομένων των δημόσιων εκτάσεων, των παραχωρήσεων και των δημόσιων συμβάσεων).

                  —

                  Εφαρμογή των συστάσεων της Κρατικής Επιτροπής για την Πρόληψη της Διαφθοράς και περαιτέρω βελτίωση του συντονισμού και της συνεργασίας μεταξύ των οργάνων επιβολής του νόμου.

                  —

                  Επανεξέταση της διακριτικής εξουσίας ορισμένων κατηγοριών δημόσιων υπαλλήλων και θέσπιση σαφών κανόνων όσον αφορά τη σύγκρουση συμφερόντων.

                  —

                  Διασφάλιση της εφαρμογής της υιοθετηθείσας νομοθεσίας για τη χρηματοδότηση των πολιτικών κομμάτων και τον έλεγχο των περιουσιακών στοιχείων των υπαλλήλων και επιβολή αποτελεσματικών κυρώσεων στην περίπτωση παραβάσεων.

                  —

                  Μελέτη της έκτασης του φαινόμενου της διαφθοράς σε βασικούς τομείς της δημόσιας ζωής με σκοπό τη λήψη αποτελεσματικών μέτρων πρόληψης και επισήμανσης.

                  —

                  Ενίσχυση της ικανότητας των ανακριτών της αστυνομίας και των εισαγγελέων να αντιμετωπίζουν τις περιπτώσεις διαφθοράς. Διασφάλιση επαρκούς συντονισμού μεταξύ της Κρατικής επιτροπής για την πρόληψη της διαφθοράς και της εισαγγελικής αρχής.

            Συμφωνία-πλαίσιο της Οχρίδας

                  —

                  Διασφάλιση της αποτελεσματικής εφαρμογής του νομοθετικού πλαισίου που έχει υιοθετηθεί σύμφωνα με τη συμφωνία-πλαίσιο της Οχρίδας, με σκοπό, μεταξύ άλλων, την προώθηση της οικοδόμησης εμπιστοσύνης μεταξύ εθνοτήτων.

                  —

                  Ολοκλήρωση του απαιτούμενου νομοθετικού πλαισίου για την εφαρμογή της διαδικασίας αποκέντρωσης και διασφάλιση της παροχής των απαιτούμενων μέσων στους δήμους για την εκτέλεση των νέων αρμοδιοτήτων τους.

                  —

                  Εκπόνηση και έναρξη εφαρμογής μεσοπρόθεσμου στρατηγικού σχεδίου για τη δίκαιη εκπροσώπηση των μειονοτήτων στη δημόσια διοίκηση (συμπεριλαμβανομένου του δικαστικού τομέα) και στις δημόσιες επιχειρήσεις.

            Ανθρώπινα δικαιώματα και προστασία των μειονοτήτων

                  —

                  Διασφάλιση της πλήρους συμμόρφωσης προς την Ευρωπαϊκή Σύμβαση για την προάσπιση των Δικαιωμάτων του Ανθρώπου, της Ευρωπαϊκής Σύμβασης για την πρόληψη των βασανιστηρίων και άλλων τρόπων απάνθρωπης ή ταπεινωτικής μεταχείρισης ή τιμωρίας και άλλες σχετικές διεθνείς συμβάσεις.

                  —

                  Ενίσχυση της συνεργασίας μεταξύ του Υπουργείου Εσωτερικών και του Διαμεσολαβητή.

                  —

                  Θέσπιση του νόμου περί υποκλοπής κλήσεων.

                  —

                  Πλήρης εφαρμογή των κανόνων στον τομέα της δεοντολογίας, του εσωτερικού ελέγχου και των επαγγελματικών προτύπων σε όλα τα αρμόδια για την επιβολή του νόμου όργανα, καθώς και στο πλαίσιο του δικαστικού συστήματος και των σωφρονιστικών υπηρεσιών.

                  —

                  Ευαισθητοποίηση της αστυνομίας, των δικαστών, των εισαγγελέων και των λοιπών αρμόδιων για την επιβολή του νόμου οργάνων όσον αφορά τις υποχρεώσεις τους σε θέματα ανθρωπίνων δικαιωμάτων και διασφάλιση της τήρησης των υποχρεώσεων αυτών σύμφωνα με τους διεθνείς κανόνες.

                  —

                  Διασφάλιση της πλήρους εφαρμογής της συνταγματικής αρχής όσον αφορά το διαχωρισμό των θρησκευτικών κοινοτήτων και ομάδων από το κράτος και επανεξέταση του νομικού πλαισίου των εν λόγω θρησκευτικών κοινοτήτων και ομάδων.

                  —

                  Θέσπιση και εφαρμογή νέου Νόμου περί Ραδιοφωνίας και Τηλεόρασης για τη διασφάλιση της ανεξαρτησίας των ραδιοτηλεοπτικών φορέων και της ποιότητας της παρεχόμενης υπηρεσίας.

                  —

                  Διασφάλιση του σεβασμού και της προστασίας των μειονοτήτων σύμφωνα με την Ευρωπαϊκή Σύμβαση για την προάσπιση των δικαιωμάτων του Ανθρώπου και τις αρχές που ορίζονται στη Σύμβαση-πλαίσιο για την Προστασία των εθνοτικών μειονοτήτων και τις βέλτιστες πρακτικές των κρατών μελών του Συμβουλίου της Ευρώπης.

                  —

                  Περαιτέρω προώθηση της πρόσβασης όλων των εθνοτικών κοινοτήτων στην εκπαίδευση.

            Περιφερειακά θέματα και διεθνείς υποχρεώσεις

                  —

                  Διασφάλιση της περιφερειακής συνεργασίας και των σχέσεων καλής γειτονίας ιδίως μέσω εντονότερων προσπαθειών για την εξεύρεση, κατόπιν διαπραγματεύσεων, αμοιβαίως αποδεκτής λύσης με την Ελλάδα για το ζήτημα του ονόματος, στο πλαίσιο των αποφάσεων 817/93 και 845/93 του Συμβουλίου Ασφαλείας των Ηνωμένων Εθνών.

                  —

                  Σύναψη και εφαρμογή συμφωνιών με τις γειτονικές χώρες, ιδίως όσον αφορά τις ελεύθερες συναλλαγές, τη διασυνοριακή συνεργασία, την καταπολέμηση του οργανωμένου εγκλήματος, την παράνομη διακίνηση και το λαθρεμπόριο, τη δικαστική συνεργασία, τη διαχείριση των συνόρων, το περιβάλλον, τις μεταφορές και την ενέργεια.

            Οικονομικά κριτήρια

                  —

                  Ενίσχυση της ασφάλειας δικαίου για τους οικονομικούς φορείς. Επίσπευση των νομικών διαδικασιών και διασαφήνιση των δικαιωμάτων ιδιοκτησίας. Λήψη αποφασιστικών μέτρων για την ολοκλήρωση της καταγραφής της εγγείου ιδιοκτησίας και των ακινήτων.

                  —

                  Ενίσχυση της ικανότητας του κράτους να επιλύει τις εμπορικές διαφορές.

                  —

                  Θεμελίωση των διοικητικών αποφάσεων σε διαφανείς κανόνες και αποτελεσματική διοικητική και δικαστική επανεξέταση των αποφάσεων που βασίζονται σε διακριτικές εξουσίες.

                  —

                  Βελτίωση του γενικού επιχειρηματικού περιβάλλοντος, με την ενίσχυση, μεταξύ άλλων, της εφαρμογής και επιβολής της νομοθεσίας σε τομείς όπως οι έλεγχοι και η λογιστική των επιχειρήσεων. Βελτίωση των πόλων έλξης της χώρας για την προσέλκυση άμεσων ημεδαπών και αλλοδαπών επενδυτών.

                  —

                  Μείωση της διάρκειας των διαδικασιών πτώχευσης, εξάλειψη της καθυστέρησης που έχει συσσωρευτεί στις διαδικασίες αυτές και μείωση του αριθμού των επιχειρήσεων που έχουν κηρύξει πτώχευση αλλά δεν έχουν ακόμη διαλυθεί.

                  —

                  Διασφάλιση ίσης μεταχείρισης έναντι όλων των φορολογούμενων. Αντιμετώπιση του φαινόμενου ανοχής της μη καταβολής των φόρων και των εισφορών κοινωνικής ασφάλισης για ορισμένους φορολογούμενους. Εξάλειψη των καθυστερήσεων πληρωμής φόρων και εισφορών κοινωνικής ασφάλισης. Διασφάλιση της αποτελεσματικής δίωξης των ιδιωτών και των επιχειρήσεων που συμμετέχουν σε συστήματα «πυραμίδων» φοροδιαφυγής.

                  —

                  Ολοκλήρωση της ελευθέρωσης της αγοράς. Ειδικότερα, συνέχιση της διαδικασίας ιδιωτικοποίησης και της ελευθέρωσης των επιχειρήσεων δικτύων κοινής ωφελείας.

                  —

                  Αντιμετώπιση της ανεργίας και στήριξη της δημιουργίας θέσεων εργασίας. Διασφάλιση της ταχείας εφαρμογής του νέου νόμου για τις εργασιακές σχέσεις και τη μεταρρύθμιση του Οργανισμού Απασχόλησης. Έναρξη νέων προσπαθειών για την προώθηση της δημιουργίας θέσεων εργασίας, ιδίως για τις γυναίκες και τους νέους.

                  —

                  Ενίσχυση των εποπτικών προτύπων και των προτύπων προληπτικής εποπτείας στον τραπεζικό και ασφαλιστικό τομέα.

                  —

                  Συνέχιση της εναρμόνισης του νομικού πλαισίου για τον δημοσιονομικό τομέα και διασφάλιση της ταχείας εφαρμογής του ώστε να διασφαλισθεί, ιδίως, η ταχεία προσέγγισή του με τα διεθνή πρότυπα και πρακτικές.

                  —

                  Περαιτέρω βελτίωση της διαχείρισης των δημόσιων οικονομικών. Ειδικότερα, εφαρμογή της δημοσιονομικής αποκέντρωσης και συνέχιση της μισθολογικής αποσυμπίεσης της διάρθρωσης των αποδοχών των δημοσίων υπαλλήλων.

            Ικανότητα ανάληψης των υποχρεώσεων του μέλους
      Ελεύθερη κυκλοφορία των εμπορευμάτων

                  —

                  Ολοκλήρωση της αναδιάρθρωσης του υφιστάμενου θεσμικού πλαισίου ώστε να διασφαλισθεί ο διαχωρισμός μεταξύ των κανονιστικού μηχανισμού και των μηχανισμών διαπίστευσης, τυποποίησης και πιστοποίησης των προϊόντων.

                  —

                  Επίσπευση του ρυθμού θέσπισης ευρωπαϊκών προτύπων.

                  —

                  Θέσπιση νομοθεσίας σχετικά με τον καθορισμό και την κοινοποίηση των οργανισμών διαπίστωσης της συμμόρφωσης και δημιουργία λειτουργικής υποδομής αξιολόγησης της συμμόρφωσης.

                  —

                  Θέσπιση νέου νόμου για την ασφάλεια των προϊόντων.

                  —

                  Ανάπτυξη δομής επιτήρησης της αγοράς που επιβάλλεται από το κεκτημένο για την ελεύθερη κυκλοφορία των εμπορευμάτων.

                  —

                  Συνέχιση των εργασιών για τη μεταφορά στο εθνικό δίκαιο των οδηγιών της παλαιάς προσέγγισης καθώς και της νέας και σφαιρικής προσέγγισης.

            Ελεύθερη κυκλοφορία των κεφαλαίων

                  —

                  Περαιτέρω ενίσχυση του πλαισίου καταπολέμησης της νομιμοποίησης προσόδων από παράνομες δραστηριότητες, ιδίως με την ευαισθητοποίηση των ιδρυμάτων παροχής στοιχείων και παροχή αποδείξεων για την αξιόπιστη επιβολή της εφαρμογής των κανόνων από τα ενδιαφερόμενα ιδρύματα. Εφαρμογή της εθνικής στρατηγικής κατά της νομιμοποίησης προσόδων από παράνομες δραστηριότητες και της χρηματοδότησης της τρομοκρατίας.

            Δημόσιες συμβάσεις

                  —

                  Εναρμόνιση της νομοθεσίας για τις δημόσιες συμβάσεις με το κεκτημένο, όσον αφορά ιδίως τον τομέα των υπηρεσιών κοινής ωφελείας.

                  —

                  Διασφάλιση αποτελεσματικού συστήματος ένδικων μέσων, ειδικότερα όσον αφορά τα μέρη που μπορούν να καταφύγουν στα μέσα αυτά, με την παράταση των προθεσμιών κατάθεσης καταγγελιών.

                  —

                  Μεγαλύτερη ευαισθητοποίηση του δημόσιου τομέα ως προς τους κανόνες των δημόσιων συμβάσεων και συμμόρφωση με τους κανόνες αυτούς.

                  —

                  Δημιουργία του Γραφείου Δημόσιων Συμβάσεων, στελέχωσή του με επαρκές προσωπικό και εφοδιασμός του με κατάλληλο εξοπλισμό, λαμβανομένου επίσης υπόψη του ρόλου του για τον εντοπισμό της διαφθοράς.

            Εταιρικό δίκαιο

                  —

                  Συνέχιση των μεταρρυθμίσεων όσον αφορά τη διαδικασία καταχώρησης των επιχειρήσεων για τη μείωση των πολύπλοκων και μακροσκελών διαδικασιών.

                  —

                  Διασφάλιση της ορθής τήρησης των κανόνων στον τομέα της λογιστικής και της παροχής δημοσιονομικών πληροφοριών. Διασφάλιση της εφαρμογής των διεθνών λογιστικών προτύπων.

                  —

                  Ενεργοποίηση της Επιτροπής Λογιστικών Προτύπων.

            Νόμος περί διανοητικής ιδιοκτησίας

                  —

                  Δημιουργία αξιόπιστου ιστορικού επιβολής του νόμου στον τομέα της προστασίας των δικαιωμάτων πνευματικής και βιομηχανικής ιδιοκτησίας. Διασφάλιση της αποτελεσματικής εφαρμογής των προστίμων και άλλων κυρώσεων και των αποτρεπτικών αποτελεσμάτων τους. Προς τον σκοπό αυτό, χορήγηση επαρκών πόρων στα αρμόδια όργανα για την επιβολή του νόμου, στην εισαγγελική αρχή και στα δικαστήρια.

            Ανταγωνισμός

                  —

                  Δημιουργία αξιόπιστου απολογισμού επιβολής της εφαρμογής του νόμου στον τομέα της αντιμονοπωλιακής νομοθεσίας και στον τομέα ελέγχου των κρατικών ενισχύσεων. Εφοδιασμός της Επιτροπής Προστασίας του Ανταγωνισμού με αποτελεσματικά μέσα για την επιβολή της εφαρμογής του νόμου και διασφάλιση της ανεξαρτησίας της Επιτροπής Κρατικών Ενισχύσεων, με τη στελέχωσή της με επαρκές προσωπικό και τον εφοδιασμό της με κατάλληλο εξοπλισμό.

                  —

                  Διενέργεια πλήρους απογραφής όλων των ισχυουσών ενισχύσεων και καθιέρωση συστήματος κοινοποίησης.

                  —

                  Περαιτέρω εναρμόνιση της νομοθεσίας με τη νομοθεσία της ΕΕ στον τομέα του ανταγωνισμού και των κρατικών ενισχύσεων.

                  —

                  Μεγαλύτερη ευαισθητοποίηση των δημόσιων ιδρυμάτων και των επιχειρήσεων.

            Χρηματοπιστωτικές υπηρεσίες

                  —

                  Ενίσχυση της νομοθεσίας και του εποπτικού πλαισίου, καθώς και των εκτελεστικών μέτρων, στον χρηματοπιστωτικό τομέα, ιδίως όσον αφορά τους τομείς των ασφαλίσεων και των αγορών κινητών αξιών.

                  —

                  Δημιουργία ανεξάρτητης και δεόντως στελεχωμένης εποπτικής αρχής για τον ασφαλιστικό τομέα.

            Κοινωνία της πληροφορίας και μέσα ενημέρωσης

                  —

                  Τερματισμός της παραβίασης της Συμφωνίας Σταθεροποίησης και Σύνδεσης με τη λήψη όλων των μέτρων που απαιτούνται για την ελευθέρωση του τομέα των ηλεκτρονικών επικοινωνιών, συμπεριλαμβανομένης της θέσπισης του συνολικού απαιτούμενου παραγώγου δικαίου και της περαιτέρω ενίσχυσης των ρυθμιστικών αρχών.

                  —

                  Θέσπιση διασφαλίσεων στον τομέα του ανταγωνισμού για τους φορείς με σημαντική ισχύ στην αγορά.

                  —

                  Διασφάλιση της συμμόρφωσης της νομοθεσίας για τα μέσα ενημέρωσης με τις συστάσεις που διατύπωσαν, τον Μάιο του 2005, η Μεικτή Αποστολή εμπειρογνωμόνων του Συμβουλίου της Ευρώπης και της Επιτροπής.

                  —

                  Διασφάλιση της συμμόρφωσης προς τα ευρωπαϊκά πρότυπα της νομοθεσίας σχετικά με τη δυσφήμιση.

                  —

                  Ενίσχυση της ανεξαρτησίας και της διοικητικής ικανότητας του Συμβουλίου για τα ηλεκτρονικά μέσα ενημέρωσης.

            Γεωργία και ανάπτυξη της υπαίθρου

                  —

                  Επίσπευση της καταχώρησης της γεωργικής γης στο κτηματολόγιο.

                  —

                  Θέσπιση της απαιτούμενης νομοθεσίας και δημιουργία των κατάλληλων διοικητικών δομών για τη χρησιμοποίηση των μέσων της ΕΕ που αφορούν την ανάπτυξη της υπαίθρου, συμπεριλαμβανομένης της προετοιμασίας για τη δημιουργία οργανισμού πληρωμών για την ανάπτυξη της υπαίθρου.

            Ασφάλεια τροφίμων, κτηνιατρική και φυτοϋγειονομική πολιτική

                  —

                  Συνέχιση της εναρμόνισης της νομοθεσίας με το κτηνιατρικό και φυτοϋγειονομικό κεκτημένο.

                  —

                  Ενίσχυση της ικανότητας της κτηνιατρικής υπηρεσίας, τόσο στο κεντρικό όσο και στο τοπικό επίπεδο, με σκοπό τη δημιουργία συστήματος ελέγχου συμβατού με τους μηχανισμούς της ΕΕ, ιδίως για τους ελέγχους των εισαγωγών. Ενίσχυση της διαχείρισης και της κατάρτισης των επιθεωρητών.

                  —

                  Δημιουργία συστήματος ταυτοποίησης και καταχώρησης των βοοειδών και άλλων σχετικών ειδών ζώων.

                  —

                  Περαιτέρω εναρμόνιση των συστημάτων υγειονομικού ελέγχου των ζώων με τις νομοθετικές και θεσμικές απαιτήσεις της ΕΕ καθώς και με τα σχέδια έκτακτης ανάγκης για τις ασθένειες της Κατηγορίας Α.

                  —

                  Προετοιμασία προγράμματος εκσυγχρονισμού των εγκαταστάσεων παραγωγής τροφίμων ώστε να ανταποκρίνονται στις απαιτήσεις της ΕΕ.

            Πολιτική μεταφορών

                  —

                  Συνέχιση της εναρμόνισης με το κεκτημένο για τις οδικές μεταφορές, κυρίως όσον αφορά την πρόσβαση στην αγορά, τη μεταφορά επικίνδυνων εμπορευμάτων, το κοινωνικό κεκτημένο και το δημοσιονομικό κεκτημένο.

                  —

                  Στο σιδηροδρομικό τομέα, δημιουργία ρυθμιστικής αρχής, ανεξάρτητης από τον διευθυντή υποδομών και τις σιδηροδρομικές επιχειρήσεις. Δημιουργία αρχής ασφάλειας, αρμόδιας για την έκδοση πιστοποιητικών ασφαλείας. Εναρμόνιση της νομοθεσίας με τους κανόνες της ΕΕ για τη μεταφορά επικίνδυνων εμπορευμάτων σιδηροδρομικώς.

                  —

                  Στον τομέα της αεροπορίας, συνέχιση της εναρμόνισης με τους κανόνες ασφαλείας και τους κανόνες λειτουργίας της αγοράς. Ενίσχυση της διοικητικής ικανότητας της Υπηρεσίας Πολιτικής Αεροπορίας.

                  —

                  Σύναψη συμφωνίας για τον Κοινό Ευρωπαϊκό Αεροπορικό Χώρο με πρωτόκολλο στο οποίο θα περιλαμβάνονται τα μεταβατικά μέτρα για την εφαρμογή της νομοθεσίας της ΕΕ στον αεροπορικό τομέα.

                  —

                  Συνέχιση της εφαρμογής του μνημονίου συμφωνίας για την ανάπτυξη του βασικού περιφερειακού δικτύου μεταφορών της Νοτιοανατολικής Ευρώπης.

            Ενέργεια

                  —

                  Έναρξη της εναρμόνισης με το κεκτημένο της νομοθεσίας στους τομείς της εσωτερικής αγοράς ηλεκτρικής ενέργειας και αερίου, της ενεργειακής απόδοσης και των ανανεώσιμων πηγών ενέργειας ώστε να ανοίξει σταδιακά η αγορά ενέργειας στον ανταγωνισμό.

                  —

                  Ενίσχυση της ανεξαρτησίας της Ρυθμιστικής Επιτροπής Ενέργειας.

                  —

                  Έναρξη της εφαρμογής της Συνθήκης για την Κοινότητα Ενέργειας.

                  —

                  Ενίσχυση της διοικητικής ικανότητας σε όλους τομείς ενέργειας.

            Φορολογία

                  —

                  Αύξηση της διοικητικής ικανότητας για την εφαρμογή της φορολογικής νομοθεσίας και την καταπολέμηση της φοροδιαφυγής.

                  —

                  Λήψη διαρθρωτικών μέτρων για την επείγουσα μεταρρύθμιση της πολιτικής ελέγχου και τη βελτίωση της ικανότητας ελέγχου.

                  —

                  Ανάπτυξη στρατηγικής για τον έλεγχο των λογαριασμών και ανάπτυξη κατάλληλων συστημάτων ΤΠ.

                  —

                  Τροποποίηση του φορολογικού καθεστώτος για τα προϊόντα καπνού ώστε να δοθεί τέλος στις διακρίσεις που υφίστανται σήμερα μεταξύ των εθνικών και εισαγόμενων προϊόντων.

                  —

                  Ανάληψη δέσμευσης για την τήρηση των αρχών του Κώδικα συμπεριφοράς στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.

            Στατιστικές

                  —

                  Ενίσχυση της ικανότητας της Εθνικής Στατιστικής Υπηρεσίας ώστε να πραγματοποιηθούν εγκαίρως η γεωργική απογραφή και η απογραφή των επιχειρήσεων και να συνεχισθεί η ανάπτυξη των εθνικών λογαριασμών και των συναφών στατιστικών. Ενίσχυση της συγκέντρωσης και επεξεργασίας των γεωργικών στατιστικών σύμφωνα με τα πρότυπα και τις μεθόδους της ΕΕ.

                  —

                  Τροποποίηση του νόμου περί κρατικών στατιστικών ώστε να εναρμονισθεί πλήρως με τα πρότυπα της ΕΕ και να δημιουργηθούν κατάλληλες προϋποθέσεις για την εφαρμογή του κεκτημένου στον στατιστικό τομέα.

            Πολιτική επιχειρήσεων και βιομηχανική πολιτική

                  —

                  Συνέχιση της εφαρμογής του Ευρωπαϊκού Χάρτη για τις μικρές επιχειρήσεις. Καθιέρωση συστήματος κουπονιών για τις υπηρεσίες κατάρτισης και τις συμβουλευτικές υπηρεσίες. Εξέταση των δυνατοτήτων δημιουργίας φορολογικών κινήτρων για την έναρξη λειτουργίας των μικρών επιχειρήσεων. Βελτίωση των διαύλων υποστήριξης και εκπροσώπησης των επιχειρήσεων.

                  —

                  Καθιέρωση συστηματικής αξιολόγησης του αντικτύπου των νέων ρυθμίσεων στις επιχειρήσεις.

                  —

                  Διασφάλιση της έναρξης λειτουργίας και της επαγγελματικής και ανεξάρτητης διαχείρισης του Ταμείου Εγγύησης Δανείων.

                  —

                  Διασφάλιση της αποτελεσματικής εφαρμογής της νομοθεσίας για την ηλεκτρονική υπογραφή.

            Περιφερειακή πολιτική και συντονισμός των διαρθρωτικών μέσων

                  —

                  Ανάπτυξη ολοκληρωμένης και συνεκτικής στρατηγικής καθώς και κατάρτιση σχεδίου νόμου στον τομέα της περιφερειακής ανάπτυξης.

                  —

                  Προσδιορισμός δομών εταιρικής σχέσης που θα διασφαλίζουν τη στενή συνεργασία μεταξύ των ενδιαφερόμενων φορέων, σε εθνικό και περιφερειακό επίπεδο.

            Δικαιοσύνη, ελευθερία και ασφάλεια

                  —

                  Θέσπιση και εφαρμογή του νόμου για την επιτήρηση των συνόρων, συμπεριλαμβανομένων των διατάξεων των σχετικών με τη στρατηγική για την ολοκληρωμένη διαχείριση των συνόρων, και του νόμου περί αλλοδαπών. Εφαρμογή του σχεδίου δράσης για την ολοκληρωμένη διαχείριση των συνόρων. Εκπόνηση εγχειριδίων βασιζόμενων στο Εγχειρίδιο του Σένγκεν προς χρήση σε όλα τα σημεία συνοριακού ελέγχου.

                  —

                  Ανάπτυξη των κυριότερων βάσεων δεδομένων για τη διαχείριση των συνόρων και τη διασφάλιση της σύνδεσής τους. Εκσυγχρονισμός του εξοπλισμού για την ανάλυση των εγγράφων και την επιτήρηση των συνόρων. Καθιέρωση ταξιδιωτικών εγγράφων και δελτίων ταυτότητας υψηλής ποιότητας. Παροχή συμπληρωματικής κατάρτισης για το προσωπικό που προέρχεται από το Υπουργείο Άμυνας με βάση πολυετές πρόγραμμα κατάρτισης.

                  —

                  Συνέχιση της εφαρμογής του σχεδίου δράσης για τη μεταρρύθμιση της αστυνομίας. Παροχή επαρκούς χρηματοδότησης και κατάρτισης. Ενίσχυση του συντονισμού και της συνεργασίας τόσο μεταξύ των αστυνομικών οργάνων όσο και μεταξύ της αστυνομίας και των διαφόρων άλλων οργάνων επιβολής του νόμου.

                  —

                  Ανάπτυξη και εφαρμογή συνολικής στρατηγικής για τους ανθρώπινους πόρους και την κατάρτιση για την αστυνομία. Βελτίωση του εξοπλισμού, ιδίως στους ειδικευμένους τομείς έρευνας.

                  —

                  Συνέχιση της εφαρμογής της σειράς συγκεκριμένων μέτρων που έχουν υιοθετηθεί για την καταπολέμηση του οργανωμένου εγκλήματος. Δημιουργία ολοκληρωμένου συστήματος πληροφοριών για διοργανική χρήση με σκοπό την καταπολέμηση του οργανωμένου εγκλήματος, συμπεριλαμβανομένης της εμπορίας ανθρώπων και της παράνομης διακίνησης όπλων και ναρκωτικών.

                  —

                  Ανάπτυξη εθνικής στρατηγικής κατά των ναρκωτικών σύμφωνης με τη στρατηγική της ΕΕ κατά των ναρκωτικών για το 2005-2012· δημιουργία καλά δομημένης και ειδικευμένης μονάδας μυστικής αστυνομίας και διασφάλιση της κατάρτισης στον τομέα της βάσει εμπιστευτικών πληροφοριών αστυνόμευσης. Διασφάλιση της κατάλληλης νομοθεσίας περί της προστασίας των μαρτύρων. Ενίσχυση της ικανότητας διερεύνησης οργανωμένων εγκληματικών δραστηριοτήτων στον τομέα της πληροφορικής.

            Περιβάλλον

                  —

                  Βελτίωση της εφαρμογής της νομοθεσίας και των περιβαλλοντικών ελέγχων.

                  —

                  Ενίσχυση της Επιθεώρησης Περιβάλλοντος και άλλων οργάνων επιβολής του νόμου. Δημιουργία αξιόπιστου απολογισμού εφαρμογής του νόμου. Διασφάλιση της αποτελεσματικής εφαρμογής των προστίμων και άλλων κυρώσεων και των αποτρεπτικών αποτελεσμάτων τους.

                  —

                  Ενίσχυση της διοικητικής ικανότητας, σε εθνικό και τοπικό επίπεδο, και έναρξη της προετοιμασίας στρατηγικών σχεδίων, συμπεριλαμβανομένων οικονομικών στρατηγικών.

                  —

                  Χάραξη στρατηγικής επενδύσεων στον τομέα του περιβάλλοντος με βάση τις εκτιμήσεις του κόστους εναρμόνισης.

            Τελωνειακή ένωση

                  —

                  Εναρμόνιση του επιπέδου των γενικών τελών εκτελωνισμού με το επίπεδο που έχει καθορισθεί για το κεκτημένο. Κατάργηση του ειδικού τέλους των 100 EUR που προβλέπεται για κάθε αίτηση χορήγησης δασμολογικής ποσόστωσης, δεδομένου ότι τα τέλη αυτά αντίκεινται προς το κεκτημένο και παραβιάζουν τις διατάξεις της Συμφωνίας Σταθεροποίησης και Σύνδεσης.

                  —

                  Αύξηση της διοικητικής ικανότητας για την εφαρμογή της τελωνειακής νομοθεσίας και την καταπολέμηση του διασυνοριακού εγκλήματος.

                  —

                  Θέσπιση όλων των απαραίτητων μέτρων για την ορθή εφαρμογή των κανόνων καταγωγής.

                  —

                  Συνέχιση της προσέγγισης της νομοθεσίας και των διαδικασιών με το κεκτημένο, ιδίως στον τομέα της διαμετακόμισης, των απλουστευμένων διαδικασιών και των δασμολογικών ποσοστώσεων.

            Εξωτερικές σχέσεις

                  —

                  Ανάληψη ενεργειών για τη σύναψη μελλοντικής περιφερειακής συμφωνίας ελευθέρων συναλλαγών στη Νοτιοανατολική Ευρώπη.

            Δημοσιονομικός έλεγχος

                  —

                  Θέσπιση και εφαρμογή συνεκτικής νομοθεσίας για ολόκληρο τον τομέα του εσωτερικού ελέγχου, η οποία καλύπτει όλες τις πτυχές λογοδοσίας των διαχειριστών, της ανεξαρτησίας του εσωτερικού ελέγχου, της εναρμόνισης σε κεντρικό επίπεδο και της πρόληψης των περιπτώσεων απάτης.

                  —

                  Ανάπτυξη στρατηγικής ή εγγράφου πολιτικής για τον δημόσιο εσωτερικό δημοσιονομικό έλεγχο, που μπορεί να χρησιμεύσει ως βάση για την εφαρμογή των μεσοπρόθεσμων προτεραιοτήτων για τον δημόσιο εσωτερικό έλεγχο.

                  —

                  Ολοκλήρωση της δημιουργίας μονάδων εσωτερικού ελέγχου με ανεξάρτητη λειτουργία στο πλαίσιο των κεντρικών κρατικών οργάνων και δημιουργία τέτοιων μονάδων στο επίπεδο των δήμων. Ενίσχυση του συντονιστικού ρόλου του Υπουργείου Οικονομικών. Παροχή του απαιτούμενου προσωπικού, κατάρτισης και εξοπλισμού.

                  —

                  Δημιουργία, στο Υπουργείο Οικονομικών, μονάδας για την εναρμόνιση της δημοσιονομικής διαχείρισης και ελέγχου.

                  —

                  Ανάπτυξη αποτελεσματικών συστημάτων διαχείρισης, παρακολούθησης, εσωτερικού και εξωτερικού ελέγχου, απαραίτητων για την εφαρμογή των προγραμμάτων που εμπίπτουν στο πλαίσιο των προενταξιακών μέσων της ΕΕ, υπό συνθήκες αποκεντρωμένης εφαρμογής.

                  —

                  Ενίσχυση της λειτουργικής και δημοσιονομικής ανεξαρτησίας του κρατικού Ελεγκτικού Συνεδρίου και διασφάλιση της συνέχειας που δίνεται στα συμπεράσματα των εκθέσεών του.

            3.2.   ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ

            Πολιτικά κριτήρια

      Δημοκρατία και κράτος δικαίου
      Δημόσια διοίκηση

                  —

                  Περαιτέρω ανάπτυξη της ικανότητας της διοίκησης να εφαρμόζει τη Συμφωνία Σταθεροποίησης και Σύνδεσης.

                  —

                  Περαιτέρω προώθηση της ενεργού συμμετοχής της κοινωνίας των πολιτών, καθώς και των κοινωνικών εταίρων, στη διαδικασία λήψης αποφάσεων.

            Δικαστικό σύστημα

                  —

                  Ολοκλήρωση της εφαρμογής της στρατηγικής και του σχεδίου δράσης για τη μεταρρύθμιση του δικαστικού τομέα. Διασφάλιση της ανεξαρτησίας και της αποτελεσματικότητας του δικαστικού μηχανισμού.

                  —

                  Επίτευξη απτών αποτελεσμάτων όσον αφορά τη βελτίωση της λειτουργίας του δικαστικού μηχανισμού, με την αύξηση του ποσοστού διεκπεραίωσης των αστικών υποθέσεων.

                  —

                  Περαιτέρω ανάπτυξη της σχολής κατάρτισης δικαστών και εισαγγελέων.

                  —

                  Περαιτέρω ανάπτυξη της ικανότητας του δικαστικού συστήματος να καταπολεμά το οργανωμένο και οικονομικό έγκλημα.

                  —

                  Εφοδιασμός των δικαστηρίων με κατάλληλο εξοπλισμό και μέσα ΤΠ.

            Πολιτική για την καταπολέμηση της διαφθοράς

                  —

                  Περαιτέρω εφαρμογή της στρατηγικής για την καταπολέμηση της διαφθοράς και πρωτοβουλίες για τη μεγαλύτερη ευαισθητοποίηση των διοικητικών υπηρεσιών και της κοινής γνώμης, γενικότερα. Διασφάλιση της έμπρακτης εφαρμογής των μέτρων και της νομοθεσίας που υιοθετούνται για την καταπολέμηση της διαφθοράς.

                  —

                  Ανάπτυξη μεθόδων και εφαρμογή συστήματος για τη συγκέντρωση και ανταλλαγή πληροφοριών, καθώς και για την αμοιβαία πρόσβαση σε βάσεις δεδομένων.

            Συμφωνία-πλαίσιο της Οχρίδας

                  —

                  Ολοκλήρωση της διαδικασίας αποκέντρωσης και περαιτέρω εφαρμογή της στρατηγικής για τη δίκαιη εκπροσώπηση των μειονοτήτων στη δημόσια διοίκηση και τις δημόσιες επιχειρήσεις.

            Ανθρώπινα δικαιώματα και προστασία των μειονοτήτων

                  —

                  Διασφάλιση του σεβασμού των ανθρώπινων δικαιωμάτων από τα όργανα επιβολής του νόμου στα κρατητήρια και τις φυλακές.

            Οικονομικά κριτήρια

                  —

                  Περαιτέρω βελτίωση του επιχειρηματικού περιβάλλοντος. Ειδικότερα, ολοκλήρωση της απογραφής της εγγείου ιδιοκτησίας και των ακινήτων και της συναφούς παγίωσης του κτηματολογίου. Διασφάλιση της εκτέλεσης των δικαιωμάτων των πιστωτών στο πλαίσιο διαφανούς νομικού πλαισίου. Περαιτέρω βελτίωση των συνθηκών για τους επενδυτές.

                  —

                  Βελτίωση της ποιότητας διακυβέρνησης και συγχρόνως διατήρηση της υγιούς διαχείρισης των δημόσιων οικονομικών.

                  —

                  Λήψη μέτρων για την ενσωμάτωση του τομέα της παραοικονομίας στην επίσημη οικονομία, ιδίως για να ενταχθούν πλήρως οι απασχολούμενοι στο σύστημα κοινωνικής ασφάλισης και να εξαλειφθεί ο αθέμιτος ανταγωνισμός από την πλευρά των μη καταχωρημένων επιχειρήσεων.

                  —

                  Προώθηση των διαρθρωτικών μεταβολών και της διαφοροποίησης των οικονομικών δραστηριοτήτων με σκοπό να αξιοποιηθούν καλύτερα τα συγκριτικά πλεονεκτήματα της χώρας.

                  —

                  Συνέχιση της περιφερειακής οικονομικής ολοκλήρωσης. Εκσυγχρονισμός της υποδομής μεταφορών και επικοινωνιών. Επέκταση της εμπορικής ολοκλήρωσης της χώρας στην περιοχή.

                  —

                  Μείωση του σχετικά υψηλού ποσοστού μη παραγωγικών δαπανών και, συγχρόνως, αύξηση των κεφαλαίων που προορίζονται για την εκπαίδευση, τις υποδομές, την έρευνα και ανάπτυξη.

                  —

                  Εκσυγχρονισμός του εκπαιδευτικού συστήματος. Εναρμόνιση της ποιότητας του εκπαιδευτικού συστήματος με τα ευρωπαϊκά πρότυπα. Εκσυγχρονισμός των προγραμμάτων σπουδών της δευτεροβάθμιας και πανεπιστημιακής εκπαίδευσης. Εντατικοποίηση των προσπαθειών για τη δημιουργία σύγχρονου συστήματος επαγγελματικής εκπαίδευσης και κατάρτισης.

                  —

                  Αύξηση της διοικητικής ικανότητας στους τομείς της είσπραξης των φόρων και του ελέγχου των δαπανών. Βελτίωση της ποιότητας του εσωτερικού και εξωτερικού ελέγχου.

            Ικανότητα ανάληψης των υποχρεώσεων του μέλους
      Ελεύθερη κυκλοφορία των εμπορευμάτων

                  —

                  Επίσπευση των προσπαθειών για την απόκτηση της ιδιότητας του πλήρους μέλους της Ευρωπαϊκής Επιτροπής Τυποποίησης, της Ευρωπαϊκής Επιτροπής Ηλεκτροτεχνικής Τυποποίησης και του Ευρωπαϊκού Ινστιτούτου Τυποποίησης των Τηλεπικοινωνιών. Στελέχωση του Ινστιτούτου Τυποποίησης με κατάλληλο προσωπικό.

                  —

                  Ενίσχυση της διοικητικής ικανότητας που είναι αναγκαία για την αποτελεσματική επιτήρηση της αγοράς.

                  —

                  Ενσωμάτωση ρητρών αμοιβαίας αναγνώρισης στη νομοθεσία.

            Ελεύθερη κυκλοφορία των εργαζομένων

                  —

                  Ανάπτυξη επαρκούς διοικητικής ικανότητας για την εφαρμογή των κοινοτικών κανόνων σχετικά με τον συντονισμό των συστημάτων κοινωνικής ασφάλισης.

            Δικαίωμα εγκατάστασης και ελευθερία παροχής υπηρεσιών

                  —

                  Θέσπιση νομοθεσίας για την αναγνώριση τίτλων σπουδών της αλλοδαπής και δημιουργία διοικητικών δομών και διαδικασιών για τον σκοπό αυτό.

                  —

                  Στον τομέα των ταχυδρομικών υπηρεσιών, θέσπιση πολιτικής βασιζόμενης στις οδηγίες για τα ταχυδρομεία, συμπεριλαμβανομένης της δημιουργίας ανεξάρτητης εθνικής κανονιστικής αρχής.

            Εταιρικό δίκαιο

                  —

                  Διασφάλιση αυστηρών κανόνων στο επάγγελμα του λογιστή-ελεγκτή.

            Ανταγωνισμός

                  —

                  Περαιτέρω βελτίωση του απολογισμού επιβολής της εφαρμογής των κανόνων κατά των μονοπωλίων και του ελέγχου των κρατικών ενισχύσεων.

            Κοινωνία της πληροφορίας και μέσα ενημέρωσης

                  —

                  Μεταφορά στο εθνικό δίκαιο και εφαρμογή του πλαισίου της ΕΕ για την κοινωνία των πληροφοριών και τα μέσα ενημέρωσης.

                  —

                  Θέσπιση νομοθεσίας για το ηλεκτρονικό εμπόριο και την υπό όρους πρόσβαση υπηρεσιών.

                  —

                  Συνέχιση της διαδικασίας εναρμόνισης της νομοθεσίας με την Ευρωπαϊκή Σύμβαση για τη Διασυνοριακή Τηλεόραση και την οδηγία «Τηλεόραση χωρίς σύνορα».

                  —

                  Περαιτέρω ενίσχυση της διοικητικής ικανότητας των κανονιστικών αρχών.

            Γεωργία και ανάπτυξη της υπαίθρου

                  —

                  Ανάπτυξη γενικής στρατηγικής για την ανάπτυξη της υπαίθρου.

                  —

                  Αναβάθμιση της ικανότητας της γεωργικής διοίκησης και ολοκλήρωση των προετοιμασιών για την επιβολή της εφαρμογής και την πρακτική εφαρμογή των μηχανισμών διαχείρισης της κοινής γεωργικής πολιτικής, ιδίως του Ολοκληρωμένου Συστήματος Διαχείρισης και Ελέγχου και της Υπηρεσίας Πληρωμών. Διασφάλιση της λειτουργίας του συστήματος ταυτοποίησης των αγροτεμαχίων.

                  —

                  Δημιουργία και θέση σε λειτουργία του αμπελοκομικού μητρώου.

            Ασφάλεια τροφίμων, κτηνιατρική και φυτοϋγειονομική πολιτική

                  —

                  Περαιτέρω εναρμόνιση της νομοθεσίας με το κεκτημένο όσον αφορά τη μεταδοτική σπογγώδη εγκεφαλοπάθεια και τα ζωικά υποπροϊόντα, εφαρμογή και έλεγχος της επιβολής της εφαρμογής της νομοθεσίας· δημιουργία του απαιτούμενου συστήματος απολήψεων και θεραπείας.

                  —

                  Ίδρυση φυτοϋγειονομικής αρχής, στελεχωμένης με το κατάλληλο προσωπικό, και παροχή κατάλληλης εργαστηριακής υποδομής στις φυτοϋγειονομικές υπηρεσίες. Περαιτέρω εναρμόνιση της φυτοϋγειονομικής νομοθεσίας με το κεκτημένο.

            Πολιτική μεταφορών

                  —

                  Συνέχιση των προσπαθειών για την πλήρη εναρμόνιση με το κεκτημένο στον τομέα των οδικών μεταφορών. Συνέχιση της εναρμόνισης με το κεκτημένο στο σιδηροδρομικό τομέα (πρώτη και δεύτερη δέσμη μέτρων στον τομέα των σιδηροδρόμων και διαλειτουργικότητα). Επίτευξη πλήρους εναρμόνισης με την αεροπορική νομοθεσία. Διασφάλιση της αυστηρής επιβολής της εφαρμογής της αντίστοιχης νομοθεσίας.

                  —

                  Εις βάθος εφαρμογή του μνημονίου συμφωνίας για το βασικό περιφερειακό δίκτυο μεταφορών της Νοτιοανατολικής Ευρώπης.

            Ενέργεια

                  —

                  Συνέχιση της εφαρμογής των απαιτήσεων της Συνθήκης για Κοινότητας Ενέργειας.

                  —

                  Ανάληψη ενεργειών για την εναρμόνιση με το κεκτημένο στον τομέα της πυρηνικής ενέργειας και ενίσχυση της διοικητικής ικανότητας στον τομέα αυτό.

            Φορολογία

                  —

                  Πλήρης εναρμόνιση της φορολογικής νομοθεσίας με το κεκτημένο, συμπεριλαμβανομένων των νέων νομοθετικών διατάξεων (παραδείγματος χάριν της οδηγίας «Ενέργεια»).

                  —

                  Συνέχιση της μεταρρύθμισης της φορολογικής διοίκησης και διασφάλιση της ορθής λειτουργίας της.

                  —

                  Συνέχιση των προετοιμασιών για τη διασφάλιση της διασυνδεσιμότητας με τα συστήματα πληροφορικής της ΕΕ.

                  —

                  Βελτίωση της διαφάνειας και της ανταλλαγής πληροφοριών με τα κράτη μέλη της ΕΕ ώστε να διευκολύνεται η επιβολή της εφαρμογής μέτρων για την πρόληψη της φοροαποφυγής ή της φοροδιαφυγής. Στο πλαίσιο αυτό, οι πληροφορίες με τα κράτη μέλη της ΕΕ μπορούν να ανταλλάσσονται με βάση το υπόδειγμα συμφωνίας του ΟΟΣΑ.

            Στατιστικές

                  —

                  Καθορισμός των στατιστικών περιφερειών που συμβιβάζονται με το NUTS και έναρξη της κατάρτισης περιφερειακών στατιστικών.

                  —

                  Δημιουργία μητρώου γεωργικών εκμεταλλεύσεων με βάση τη γεωργική απογραφή και κάλυψη των υφιστάμενων ελλείψεων στον τομέα των γεωργικών στατιστικών.

                  —

                  Περαιτέρω ανάπτυξη των μακροοικονομικών και κοινωνικών στατιστικών.

                  —

                  Ανάπτυξη αξιόπιστων επιχειρηματικών στατιστικών βασιζόμενων στο στατιστικό μητρώο επιχειρήσεων και στην απογραφή των επιχειρήσεων.

            Κοινωνική πολιτική και απασχόληση

                  —

                  Συνέχιση της εναρμόνισης της νομοθεσίας της ΕΕ στους τομείς της υγείας και ασφάλειας στο χώρο εργασίας, του εργατικού δικαίου, της καταπολέμησης των διακρίσεων και της ενίσχυσης των αντίστοιχων διοικητικών δομών.

                  —

                  Ενίσχυση της Επιθεώρησης Εργασίας ως προς το προσωπικό και τον εξοπλισμό και εξασφάλιση της δυνατότητας να εφαρμόζει αποτελεσματικές και αποτρεπτικές κυρώσεις.

                  —

                  Ανάπτυξη και εφαρμογή συνολικής στρατηγικής για την απασχόληση, με τη συμμετοχή όλων των ενδιαφερομένων παραγόντων ενόψει της μεταγενέστερης συμμετοχής στην ευρωπαϊκή στρατηγική απασχόλησης, σε συνδυασμό με την ανάλογη ανάπτυξη ικανοτήτων σε θέματα ανάλυσης, εφαρμογής και αξιολόγησης.

            Πολιτική επιχειρήσεων και βιομηχανική πολιτική

                  —

                  Καθορισμός και εφαρμογή βιομηχανικής στρατηγικής υπέρ της ανάπτυξης και καινοτομίας.

                  —

                  Περαιτέρω ανάπτυξη των μηχανισμών στήριξης των ΜΜΕ και βελτίωση της πρόσβασης των ΜΜΕ στις χρηματοδοτικές υπηρεσίες.

            Περιφερειακή πολιτική και συντονισμός των διαρθρωτικών μέσων

                  —

                  Εξασφάλιση σαφούς κατανομής των αρμοδιοτήτων και αποτελεσματικού διυπουργικού συντονισμού ώστε να αναπτυχθεί συνολική και συνεκτική στρατηγική στον τομέα της περιφερειακής ανάπτυξης.

                  —

                  Δημιουργία δομών εταιρικής σχέσης που θα διασφαλίζουν τη στενή συνεργασία μεταξύ των ενδιαφερόμενων φορέων, σε εθνικό και περιφερειακό επίπεδο. Διασφάλιση της συμμετοχής κοινωνικοοικονομικών και λοιπών εταίρων.

                  —

                  Διασφάλιση της σταδιακής ανάπτυξης ικανότητας από τις ορισθείσες αρχές διαχείρισης και πληρωμών.

                  —

                  Σχεδιασμός και εφαρμογή εθνικών και περιφερειακών σχεδίων ανάπτυξης.

                  —

                  Βελτίωση των διαδικασιών οικονομικής διαχείρισης και ελέγχου και δημιουργία κατάλληλων συστημάτων παρακολούθησης και αξιολόγησης.

                  —

                  Ίδρυση εθνικού οργανισμού περιφερειακής ανάπτυξης.

                  —

                  Ανάπτυξη της ικανότητας προπαρασκευής και διαχείρισης των έργων, σύμφωνα με τα Διαρθρωτικά Ταμεία και τα Ταμεία Συνοχής, τόσο σε κεντρικό επίπεδο όσο και στο επίπεδο NUTS III.

            Δικαιοσύνη, ελευθερία και ασφάλεια

                  —

                  Περάτωση της εφαρμογής της στρατηγικής ολοκληρωμένης διαχείρισης των συνόρων.

                  —

                  Ολοκλήρωση της εφαρμογής του σχεδίου δράσης για τη μεταρρύθμιση της αστυνομίας. Συνέχιση του εκσυγχρονισμού του εξοπλισμού και βελτίωση της κατάρτισης. Περαιτέρω ανάπτυξη του συστήματος διαχείρισης των ανθρώπινων πόρων.

                  —

                  Περαιτέρω ανάπτυξη του ολοκληρωμένου συστήματος αστυνόμευσης βάσει εμπιστευτικών πληροφοριών. Ενίσχυση των ειδικών ικανοτήτων ερευνών για την καταπολέμηση του οργανωμένου εγκλήματος, συμπεριλαμβανομένης της εμπορίας ανθρώπων και της παράνομης διακίνησης όπλων και ναρκωτικών.

                  —

                  Διαδικασίες παροχής ασύλου, πλήρως συμβατές με τα διεθνή και ευρωπαϊκά πρότυπα, συμπεριλαμβανομένου αναμορφωμένου συστήματος ενδίκων μέσων. Ενίσχυση της διοικητικής ικανότητας με τη θέσπιση στρατηγικού σχεδίου για τις διοικητικές δομές καθώς και κατευθύνσεων για τη διεκπεραίωση των υποθέσεων παροχής ασύλου. Ενίσχυση της διαδικασίας διαχείρισης και στήριξης. Ενίσχυση της ικανότητας υποδοχής και ανάπτυξη κεντρικής βάσης δεδομένων για όλους τους αλλοδαπούς όσον αφορά το άσυλο, τη μετανάστευση και τις θεωρήσεις.

                  —

                  Ανάπτυξη και εφαρμογή πολιτικής μετανάστευσης, συμπεριλαμβανομένης δραστήριας πολιτικής για την επιστροφή προσφύγων, που να είναι σύμφωνη με τους κανόνες της ΕΕ και αποτελεσματική στο πλαίσιο της καταπολέμησης της παράνομης μετανάστευσης και των δευτερευουσών μεταναστευτικών κινήσεων.

            Επιστήμη και έρευνα

                  —

                  Έναρξη σχεδιασμού και εφαρμογής μιας ολοκληρωμένης πολιτικής έρευνας.

                  —

                  Ενίσχυση της ικανότητας έρευνας και τεχνολογικής ανάπτυξης, με στόχο την επιτυχημένη συμμετοχή στα κοινοτικά προγράμματα-πλαίσια.

            Περιβάλλον

                  —

                  Ενσωμάτωση των απαιτήσεων περιβαλλοντικής προστασίας σε άλλες τομεακές πολιτικές, ιδίως με την εκπόνηση μελετών για την αξιολόγηση των περιβαλλοντικών επιπτώσεων.

                  —

                  Αύξηση των επενδύσεων σε περιβαλλοντική υποδομή, με ιδιαίτερη έμφαση στα συστήματα συλλογής και επεξεργασίας των λυμάτων, στην παροχή πόσιμου νερού και στην αντιμετώπιση της ατμοσφαιρικής ρύπανσης και της διαχείρισης των αποβλήτων.

            Προστασία των καταναλωτών και της υγείας

                  —

                  Συνέχιση της εναρμόνισης με το κεκτημένο για τα μέτρα που αφορούν την ασφάλεια.

            Τελωνειακή ένωση

                  —

                  Πλήρης εναρμόνιση της τελωνειακής νομοθεσίας και διαδικασιών με τη νομοθεσία και τους κανόνες της ΕΕ και πλήρης εφαρμογή των διαδικασιών αυτών σε ολόκληρη την επικράτεια.

                  —

                  Περαιτέρω ενίσχυση της τελωνειακής διοίκησης και διασφάλιση της ορθής λειτουργίας της κατά τρόπο ώστε να ανταποκρίνεται στους κανόνες της ΕΕ. Ολοκλήρωση της εφαρμογής του στρατηγικού σχεδίου για το διάστημα 2004-2008.

                  —

                  Συνέχιση των προετοιμασιών για τη διασφάλιση της διασυνδεσιμότητας με τα συστήματα πληροφορικής της ΕΕ.

            Εξωτερική πολιτική, πολιτική ασφάλειας και άμυνας

                  —

                  Διασφάλιση της πλήρους συνεκτίμησης των «Κατευθυντήριων Γραμμών της ΕΕ όσον αφορά διακανονισμούς μεταξύ κράτους μέρους του Καταστατικού της Ρώμης για το Διεθνές Ποινικό Δικαστήριο, αφενός, και των Ηνωμένων Πολιτειών, αφετέρου, σχετικά με την παράδοση εκζητουμένων στο Δικαστήριο» που υιοθετήθηκαν στις 30 Σεπτεμβρίου 2002.

            Δημοσιονομικός έλεγχος

                  —

                  Ανάπτυξη και εφαρμογή των αρχών αποκεντρωμένης λογοδοσίας των διαχειριστών και του λειτουργικά ανεξάρτητου εσωτερικού ελέγχου σύμφωνα με τα διεθνώς αποδεκτά πρότυπα και τις καλύτερες πρακτικές της ΕΕ, σύμφωνα με το μοντέλο του δημόσιου εσωτερικού δημοσιονομικού ελέγχου, με τη συνεκτική νομοθεσία και την κατάλληλη θεσμική ικανότητα. Διασφάλιση της συμμετοχής του Υπουργείου Οικονομικών στη διαδικασία επίτευξης του στόχου αυτού με συντονισμένο και εναρμονισμένο τρόπο.

                  —

                  Περαιτέρω ενίσχυση της επιχειρησιακής και λειτουργικής ικανότητας της Κρατικής Υπηρεσίας Ελέγχου καθώς και διασφάλιση της οικονομικής ανεξαρτησίας του.

                  —

                  Ανάπτυξη διαδικασιών και διοικητικής ικανότητας για να διασφαλισθεί η αποτελεσματική προστασία των οικονομικών συμφερόντων της ΕΕ.

            4.   ΠΡΟΓΡΑΜΜΑΤΙΣΜΟΣ
      Η κοινοτική βοήθεια δυνάμει της Διαδικασίας Σταθεροποίησης και Σύνδεσης στις χώρες των Δυτικών Βαλκανίων παρέχεται σύμφωνα με τα υφιστάμενα χρηματοδοτικά μέσα, και ιδίως με τον κανονισμό (ΕΚ) αριθ. 2666/2000 του Συμβουλίου, της 5ης Δεκεμβρίου 2000, για την παροχή βοήθειας προς την Αλβανία, τη Βοσνία-Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας και την πρώην Γιουγκοσλαβική Δημοκρατία της Μακεδονίας (1). Κατά συνέπεια, η παρούσα απόφαση δεν θα έχει δημοσιονομικές επιπτώσεις. Επιπλέον, η Πρώην Γιουγκοσλαβική Δημοκρατία της Μακεδονίας δύναται να τύχει χρηματοδότησης βάσει πολυκρατικών και οριζόντιων προγραμμάτων.
      5.   ΠΡΟΫΠΟΘΕΤΟΤΗΤΑ
      Η κοινοτική βοήθεια που παρέχεται στις χώρες των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης εξαρτάται από την επίτευξη περαιτέρω προόδου ως προς την τήρηση των κριτηρίων της Κοπεγχάγης καθώς και από την πρόοδο ως προς την πραγματοποίηση των ειδικών προτεραιοτήτων της παρούσας ευρωπαϊκής εταιρικής σχέσης. Η μη τήρηση αυτών των όρων μπορεί να οδηγήσει το Συμβούλιο στη λήψη κατάλληλων μέτρων, σύμφωνα με το άρθρο 5 του κανονισμού (ΕΚ) αριθ. 2666/2000. Η κοινοτική βοήθεια υπόκειται επίσης στους όρους που καθόρισε το Συμβούλιο στα Συμπεράσματα της 29ης Απριλίου 1997 και της 21ης-22ας Ιουνίου 1999, ιδίως όσον αφορά τη δέσμευση των δικαιούχων να προβαίνουν σε δημοκρατικές, οικονομικές και θεσμικές μεταρρυθμίσεις.
      6.   ΠΑΡΑΚΟΛΟΥΘΗΣΗ
      Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπισθεί στο πλαίσιο της Διαδικασίας Σταθεροποίησης και Σύνδεσης, κυρίως, των ετήσιων εκθέσεων που υποβάλλει η Επιτροπή.

         (1)  ΕΕ L 306, 7.12.2000, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2112/2005 (ΕΕ L 344 της 27.12.2005, σ. 23).


Avis juridique important

|

32000D0192

2000/192/ΕΚ: Απόφαση της Επιτροπής, της 7ης Φεβρουαρίου 2000, σχετικά με τη σύναψη συμφωνίας για την τροποποίηση της συμφωνίας μεταξύ της Ευρωπαϊκής Κοινότητας και της Αυστραλίας σχετικά με το εμπόριο του οίνου [κοινοποιηθείσα υπό τον αριθμό Ε(2000) 224]

Επίσημη Εφημερίδα αριθ. L 060 της 07/03/2000 σ. 0023 - 0023

ΑΠΟΦΑΣΗ ΤΗΣ ΕΠΙΤΡΟΠΗΣτης 7ης Φεβρουαρίου 2000σχετικά με τη σύναψη συμφωνίας για την τροποποίηση της συμφωνίας μεταξύ της Ευρωπαϊκής Κοινότητας και της Αυστραλίας σχετικά με το εμπόριο του οίνου[κοινοποιηθείσα υπό τον αριθμό Ε(2000) 224](2000/192/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την απόφαση 94/184/ΕΚ του Συμβουλίου, της 24ης Ιανουαρίου 1994, σχετικά με τη σύναψη και την υπογραφή συμφωνίας μεταξύ της Ευρωπαϊκής Κοινότητας και της Αυστραλίας σχετικά με το εμπόριο του οίνου(1), και ιδίως το άρθρο 3,τη συμφωνία μεταξύ της Ευρωπαϊκής Κοινότητας και της Αυστραλίας σχετικά με το εμπόριο του οίνου, που υπογράφηκε στις Βρυξέλλες και στην Καμπέρα, αντιστοίχως, στις 26 και 31 Ιανουαρίου 1994(2),Εκτιμώντας τα ακόλουθα:(1) Η Επιτροπή διαπραγματεύθηκε, εξ ονόματος της Κοινότητας, τροποποίηση της εν λόγω συμφωνίας που αποσκοπούσε στο να παραταθεί, έως τις 30 Ιουνίου 2000, η προσωρινή εξουσιοδότηση που παραχωρήθηκε στους αυστραλιανούς οίνους οι οποίοι υφίστανται επεξεργασία με ιοντεναλλακτικές ρητίνες.(2) Τα μέτρα που προβλέπονται στη συμφωνία και επισυνάπτονται στην παρούσα απόφαση είναι σύμφωνα με τη γνώμη της επιτροπής διαχειρίσεως οίνων,ΑΠΟΦΑΣΙΖΕΙ:Άρθρο 1Η συμφωνία που τροποποιεί τη συμφωνία μεταξύ της Ευρωπαϊκής Κοινότητας και της Αυστραλίας σχετικά με το εμπόριο του οίνου εγκρίνεται εξ ονόματος της Κοινότητας.Το κείμενο της συμφωνίας επισυνάπτεται στην παρούσα απόφαση.Άρθρο 2Η παρούσα απόφαση και η συμφωνία που αναφέρεται στο άρθρο 1 δημοσιεύονται στην Επίσημη Εφημερίδα των Ευρωπαϊκών Κοινοτήτων.Βρυξέλλες, 7 Φεβρουαρίου 2000.Για την ΕπιτροπήFranz FISCHLERΜέλος της Επιτροπής(1) ΕΕ L 86 της 31.3.1994, σ. 1.(2) ΕΕ L 86 της 31.3.1994, σ. 3.


title: Απόφαση (ΚΕΠΠΑ) 2016/1107 του Συμβουλίου, της 7ης Ιουλίου 2016, για την τροποποίηση της κοινής δράσης 2005/889/ΚΕΠΠΑ σχετικά με την ίδρυση αποστολής συνοριακής συνδρομής της Ευρωπαϊκής Ένωσης για το σημείο διέλευσης της Ράφα (EU BAM Rafah)

text:
               8.7.2016

               EL

               Επίσημη Εφημερίδα της Ευρωπαϊκής Ένωσης

               L 183/64

         ΑΠΌΦΑΣΗ (ΚΕΠΠΑ) 2016/1107 ΤΟΥ ΣΥΜΒΟΥΛΊΟΥ
   της 7ης Ιουλίου 2016
   για την τροποποίηση της κοινής δράσης 2005/889/ΚΕΠΠΑ σχετικά με την ίδρυση αποστολής συνοριακής συνδρομής της Ευρωπαϊκής Ένωσης για το σημείο διέλευσης της Ράφα (EU BAM Rafah)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 25 Νοεμβρίου 2005 το Συμβούλιο υιοθέτησε την κοινή δράση 2005/889/ΚΕΠΠΑ (1).

               (2)

               Στις 2 Ιουλίου 2015 το Συμβούλιο εξέδωσε την απόφαση (ΚΕΠΠΑ) 2015/1065 (2) για την τροποποίηση της κοινής δράσης 2005/889/ΚΕΠΠΑ και την παράτασή της μέχρι τις 30 Ιουνίου 2016.

               (3)

               Μετά την ενδιάμεση στρατηγική επισκόπηση της EU BAM Rafah, η αποστολή θα πρέπει να παραταθεί για μια επιπλέον περίοδο 12 μηνών, μέχρι τις 30 Ιουνίου 2017.

               (4)

               Η κοινή δράση 2005/889/ΚΕΠΠΑ θα πρέπει, επομένως, να τροποποιηθεί αναλόγως.

               (5)

               Η EU BAM Rafah θα διεξαχθεί στο πλαίσιο κατάστασης η οποία ενδέχεται να επιδεινωθεί και θα μπορούσε να αποτελέσει τροχοπέδη στην εκπλήρωση των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κοινή δράση 2005/889/ΚΕΠΠΑ τροποποιείται ως εξής:

               1)

               στο άρθρο 13 παράγραφος 1 προστίθεται το ακόλουθο εδάφιο:
               «Το ποσό δημοσιονομικής αναφοράς που προορίζεται να καλύψει τις δαπάνες της EU BAM Rafah για την περίοδο από την 1η Ιουλίου 2016 έως τις 30 Ιουνίου 2017 ανέρχεται σε 1 545 000 EUR.»·

               2)

               στο άρθρο 16, το δεύτερο εδάφιο αντικαθίσταται από το ακόλουθο κείμενο:
               «Λήγει στις 30 Ιουνίου 2017.».

         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   Εφαρμόζεται από την 1η Ιουλίου 2016.

      Βρυξέλλες, 7 Ιουλίου 2016.

            Για το Συμβούλιο

            Ο Πρόεδρος

         M. LAJČÁK

      (1)  Κοινή δράση 2005/889/ΚΕΠΠΑ του Συμβουλίου της 25ης Νοεμβρίου 2005 σχετικά με την ίδρυση αποστολής συνοριακής συνδρομής της Ευρωπαϊκής Ένωσης για το σημείο διέλευσης της Ράφα (EU BAM Rafah) (ΕΕ L 327 της 14.12.2005, σ. 28).

      (2)  Απόφαση (ΚΕΠΠΑ) 2015/1065 του Συμβουλίου, της 2ας Ιουλίου 2015, για την τροποποίηση της κοινής δράσης 2005/889/ΚΕΠΠΑ σχετικά με την ίδρυση αποστολής συνοριακής συνδρομής της Ευρωπαϊκής Ένωσης για το σημείο διέλευσης της Ράφα (EU BAM Rafah) (ΕΕ L 174 της 3.7.2015, σ. 23).


Avis juridique important

|

31983D0641

83/641/ΕΟΚ: Απόφαση του Συμβουλίου της 12ης Δεκεμβρίου 1983 για τη θέσπιση κοινών προγραμμάτων ερευνών και προγραμμάτων συντονισμού της γεωργικής έρευνας

Επίσημη Εφημερίδα αριθ. L 358 της 22/12/1983 σ. 0036 - 0040 Ισπανική ειδική έκδοση: Κεφάλαιο 03 τόμος 29 σ. 0157  Πορτογαλική ειδική έκδοση : Κεφάλαιο 03 τόμος 29 σ. 0157

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 12ης Δεκεμβρίου 1983  για τη θέσπιση κοινών προγραμμάτων ερευνών και προγραμμάτων συντονισμού της γεωργικής έρευνας  (83/641/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι ο κανονισμός (ΕΟΚ) αριθ. 1728/74 του Συμβουλίου της 27ης Ιουνίου 1974 περί του συντονισμού της γεωργικής έρευνας (4) προβλέπει το συντονισμό, σε κοινοτικό επίπεδο, των εθνικών ενεργειών γεωργικής έρευνας, προκειμένου να συμβάλουν στην πραγματοποίηση των στόχων της κοινής γεωργικής πολιτικής·  ότι το άρθρο 5 του κανονισμού (ΕΟΚ) αριθ. 1728/74 προβλέπει ότι το Συμβούλιο αποφασίζει ειδικά μέτρα για το συντονισμό των εθνικών ερευνητικών δραστηριοτήτων, για να επιτραπεί η ορθολογική οργάνωση των χρησιμοποιούμενων μέσων, η αποδοτική χρήση των αποτελεσμάτων και ο προσανατολισμός σύμφωνα με τους στόχους της κοινής γεωργικής πολιτικής, καθώς και για την εφαρμογή κοινών σχεδίων (projets) για την ενίσχυση ή τη συμπλήρωση των προσπαθειών που αναλαμβάνονται στα κράτη μέλη σε τομείς που έχουν ιδιαίτερη σημασία για την Κοινότητα·  ότι ένα από τα μεγαλύτερα προβλήματα που θα αντιμετωπίσει η γεωργική έρευνα θα είναι η συγκράτηση του ταχέως αυξανόμενου κόστους των μέσων της γεωργικής παραγωγής, με τη δημιουργία, ιδίως, νέων τεχνικών παραγωγής, μεταποιήσεως και διατηρήσεως με σκοπό την εξοικονόμηση, άμεσα ή έμμεσα, των παραδοσιακών ενεργειακών πόρων, καθώς και την παραγωγή ενέργειας στα πλαίσια του γεωργικού τομέα·  ότι πρέπει να συνεχιστούν οι προσπάθειες για την κατά το δυνατόν ορθολογική χρησιμοποίηση των περιορισμένων φυσικών πόρων (γη, νερό, κλίμα και ανθρώπινο δυναμικό) στη γεωργική παραγωγή μέσα στην Κοινότητα, δίνοντας ιδιαίτερη προσοχή στην αξιολόγηση των πόρων, τη διάβρωση και την υποβάθμιση του εδάφους, τα υδρολογικά προβλήματα και τα συστήματα διαχειρίσεως των πόρων·  ότι πολλές περιοχές της Κοινότητας σημειώνουν καθυστέρηση στην ανάπτυξη, επιτείνοντας έτσι τις ήδη οξείες περιφερειακές διαφορές στην οικονομική ανάπτυξη, το εισόδημα και την απασχόληση, που υπάρχουν ιδίως μεταξύ της περιοχής της Μεσογείου και άλλων μειονεκτικών περιοχών και των πιο ανεπτυγμένων περιοχών της Κοινότητας· ότι η έρευνα πρέπει να συμβάλει στην εξεύρεση λύσεων για τα διαρκώς σοβαρότερα διαρθρωτικά προβλήματα που παρουσιάζονται λόγω των αυξανόμενων περιφερειακών διαφορών·  ότι η ανάγκη βελτίωσης της ποιότητας των τροφίμων γίνεται όλο και περισσότερο αισθητή και ότι η έρευνα θα πρέπει να επεξεργαστεί και να διαλευκάνει μερικά από τα παρουσιαζόμενα σημαντικά προβλήματα, όσον αφορά όχι μόνο τις σοβαρές πλευρές υγιεινής και υπολειμμάτων, αλλά επίσης και λιγότερο συγκεκριμένα θέματα, όπως οι επιθυμίες των καταναλωτών και οι προτιμήσεις τους για τρόφιμα που παράγονται με εντατικά και εκτατικά συστήματα, καθώς και προβλήματα διαθέσεως και πωλήσεως που συνδέονται με την ποιότητα του τελικού προϊόντος· ότι η αφθονία προσφοράς ορισμένων τροφίμων διακιολογεί μεγάλη ερευνητική προσπάθεια, για να βρεθούν νέες δυνατότητες διαθέσεως ·  ότι η ζωική παραγωγή, και ιδιαίτερα η παραγωγή κρέατος, αποτελεί σήμερα τομέα της γεωργίας της Κοινότητας που έχει ανάγκη βελτίωσης παρά την ήδη σημαντική ερευνητική προσπάθεια που καταβάλλεται, σε εθνικό επίπεδο, για το βόειο, χοίρειο και πρόβειο κρέας· ότι πρέπει να ληφθούν μέτρα για την κατά το δυνατόν άρση των εμποδίων που υπάρχουν στην αποτελεσματικότητα της παραγωγής, μεταξύ των οποίων περιλαμβάνονται, ιδίως, η γονιμότητα όλων των κατοικιδίων ζώων, οι απώλειες λόγω ασθενειών, καθώς και οι κίνδυνοι για την ανθρώπινη υγεία που προκύπτουν από την επαφή με προϊόντα ζωικής προελεύσεως, τα οποία έχουν μολυνθεί από ζωικούς παθογόνους παράγοντες μεταδόσιμους στον άνθρωπο, καθώς και από την επαφή με άλλα υπολείμματα· ότι πρέπει να δοθεί μεγαλύτερη προσοχή στα δυσμενή αποτελέσματα που μπορεί να έχουν ορισμένα συστήματα κτηνοτροφίας για την ευημερία των ζώων·  ότι η μελλοντική έρευνα στον τομέα των σημαντικότερων καλλιεργειών πρέπει να είναι σε θέση να αντιμετωπίσει τη διπλή πρόκληση: αφενός τη συνεχή ανάγκη για αύξηση της παραγωγής - χωρίς να δημιουγηθούν πλεονάσματα- με βελτίωση της αποδόσεως των υπαρχουσών ποικιλιών, με τη δημιουργία νέων ποικιλιών (μέσω  πχ. της εφαρμογής μηχανικής γενετικής) με τη βελτίωση των τεχνικών της καλλιέργειας και με την καταπολέμηση εχθρών και ασθενειών, και, αφετέρου, το αυξανόμενο έλλειμμα πρωτεϊνών σε ευρωπαϊκό επίπεδο, ενώ η παραγωγή ορισμένων πλεονασματικών προϊόντων θα μπορούσε να αντικατασταθεί από την καλλιέργεια ελλειμματικών προϊόντων με ανεκμετάλλευτο, επί του παρόντος, δυναμικό, όπως τα αγροστώδη και λειμώνια φυτά, πρωτεϊνούχες και ελαιούχες καλλιέργειες, καθώς και ορισμένες ειδικές καλλιέργειες ·  ότι το πρόγραμμα-πλαίσιο για τις επιστημονικές και τεχνολογικές δραστηριότητες δίνει ιδιαίτερη σημασία στην προώθηση της γεωργικής ανταγωνιστικότητας και προτείνει να δοθεί μεγαλύτερη προτεραιότητα στον τομέα αυτό·  ότι η παρούσα απόφαση περιλαμβάνει μια πρώτη σειρά σχεδίων έρευνας που θα τεθούν σε εφαρμογή στα πλαίσια αυτού του γενικού προγράμματος και ότι η Επιτροπή θα παρουσιάσει άλλες προτάσεις σχετικά με σημαντικά σχέδια (projets) για το γεωργικό τομέα·  ότι, στο πλαίσιο της παρούσας απόφασης, τα ερευνητικά προγράμματα θα εξελίσσονται συνεχώς· ότι μια εξέταση του βαθμού προόδου τους θα είναι απαραίτητη μετά μια περίοδο δύο ετών για να εξασφαλισθεί η τεχνική προσαρμογή και η προσαρμογή του προϋπολογισμού στις ανάγκες και στους προσανατολισμούς της κοινής γεωργικής πολιτικής,  ΑΠΟΦΑΣΙΖΕΙ:  Άρθρο 1  1. Θεσπίζονται τα κοινά προγράμματα ερευνών και τα προγράμματα συντονισμού των ερευνών που αφορούν τη διατήρηση και τη χρησιμοποίηση των γεωργικών πόρων, τα διαρθρωτικά προβλήματα και τη βελτίωση της φυτικής και ζωικής παραγωγικότητας, όπως καθορίζονται στο παράρτημα.  2. Τα προγράμματα προβλέπονται για διάρκεια πέντε έτών, από την 1η Ιανουαρίου 1984.  3. Το ποσό των χρηματικών αναγκών που κρίνεται αναγκαίο για τη συνολική διάρκεια των προγραμμάτων ανέρχεται σε 30 εκατομμύρια ECU. Οι ετήσιες πιστώσεις καθορίζονται στο πλαίσιο της διαδικασίας του προϋπολογισμού.  4. Πριν από τις 30 Απριλίου 1986, το Συμβούλιο, με βάση την πρώτη έκθεση που αναφέρεται στο άρθρο 4, επανεξετάζει τα προγράμματα, καθώς και το θέμα της χρηματοδότησής της.  Άρθρο 2  Οι λεπτομέρειες εφαρμογής της παρούσας απόφασης, οι οποίες αφορούν ιδίως τις επιστημονικές προτεραιότητες που πρέπει να τηρούνται στα πλαίσια των κοινών προγραμμάτων και των προγραμμάτων συντονισμού, τα κριτήρια επιλογής των κέντρων και των ινστιτούτων ερευνών που καλούνται να συμμετάσχουν στις ειδικές ενέργειες και την καθοδήγηση των προγραμμάτων κατά την εκτέλεσή τους, θεσπίζονται σύμφωνα με τη διαδικασία που προβλέπεται στο άρθρο 8 του κανονισμού (ΕΟΚ) αριθ. 1728/74.  Η ετήσια κατανομή και η δημοσιονομική διαχείριση των πιστώσεων για τα διάφορα προγράμματα αποφασίζονται σύμφωνα με την ίδια διαδικασία.  Άρθρο 3  Η Επιτροπή εξασφαλίζει την εκτέλεση των προγραμμάτων συντονισμού οργανώνοντας σεμινάρια, συνέδρια, εκπαιδευτικές επισκέψεις, ανταλλαγές ερευνητών, επιστημονικές συνεδριάσεις εργασίας, συλλέγοντας, αναλύοντας και δημοσιεύοντας τα αποτελέσματα, καθώς και κάνοντας χρήση των υπηρεσιών εξωτερικών εμπειρογνωμόνων υψηλού επιπέδου.  Η Επιτροπή εξασφαλίζει την εκτέλεση των κοινών προγραμμάτων ερευνών συνάπτοντας συμβάσεις ερευνών με κέντρα και ινστιτούτα ερευνών που συμμετέχουν στις ειδικές ενέργειες.  Η Επιτροπή μπορεί να εξασφαλίσει, με ad hoc συμβάσεις, τη χρηματοδότηση ενεργειών για την εφαρμογή των αποτελεσμάτων της έρευνας στον αγρό.  Άρθρο 4  1. Το αργότερο στις 31 Δεκεμβρίου 1985, η Επιτροπή παρουσιάζει στο Ευρωπαϊκό Κοινοβούλιο και στο Συμβούλιο έκθεση επί του βαθμού προόδου των εργασιών, καθώς και, ενδεχομένως, προτάσεις σχετικά με την επανεξέταση των προγραμμάτων, όπως προβλέπεται στο άρθρο 1 παράγραφος 4.  2. Μετά την περάτωση των προγραμμάτων, το αργότερο στις 31 Ιουλίου 1989, η Επιτροπή παρουσιάζει στο Ευρωπαϊκό Κοινοβούλιο και στο Συμβούλιο έκθεση επί των αποτελεσμάτων των δραστηριοτήτων που πραγματοποιήθηκαν στα πλαίσια των σχετικών με την παρούσα απόφαση προγραμμάτων και επί της χρησιμοποίησης των χρηματοδοτικών μέσων που χορηγήθηκαν γι' αυτές τις ενέργειες.  Βρυξέλλες, 12 Δεκεμβρίου 1983.  Για το Συμβούλιο  Ο Πρόεδρος  Κ. ΣΗΜΙΤΗΣ  (1) ΕΕ αριθ. C 27 της 2. 2. 1983, σ. 6.  (2) ΕΕ αριθ. C 242 της 12. 9. 1983, σ. 124.  (3) ΕΕ αριθ. C 211 της 8. 8. 1983, σ. 13.  (4) ΕΕ αριθ. L 182 της 5. 7. 1974, σ. 1.  ΠΑΡΑΡΤΗΜΑ  ΕΙΔΙΚΕΣ ΕΝΕΡΓΕΙΕΣ  Ι. ΧΡΗΣΙΜΟΠΟΙΗΣΗ ΚΑΙ ΔΙΑΤΗΡΗΣΗ ΤΩΝ ΓΕΩΡΓΙΚΩΝ ΠΟΡΩΝ  1. Ενέργεια στη γεωργία  Το πρόγραμμα θα μελετήσει τις δυνατότητες εξοικονόμησης ενέργειας στους τομείς της γεωργίας που καταναλώνουν μεγάλη ποσότητα ενέργειας. Αντιμετωπίζει επίσης τη δυνατότητα παραγωγής και εκμετάλλευσης βιομάζας και γεωργικών υποπροϊόντων που μπορούν να χρησιμοποιηθούν για το σκοπό αυτό.  Περιλαμβάνονται τρία μέρη:  α) Έμμεση εξοικονόμηση ενέργειας (λιπάσματα και προϊόντα φυτοπροστασίας)  - Βελτιστοποίηση της χρήσεως λιπασμάτων (κυρίως αζώτου), βιολογική δέσμευση του αζώτου, οργανικά λιπάσματα και φυτοσύνθεση.  - Ολοκληρωμένη φυτική προστασία.  β) Άμεση εξοικονόμηση ενέργειας (χρήση ανθρακούχων και καυσίμων)  - Τεχνικές της καλλιέργειας, μέθοδοι εργασίας και προσαρμογή των μηχανημάτων στις ανάγκες.  - Μεγιστοποίηση της χρήσης της ενέργειας, ιδίως της ηλιακής, για τις καλλιέργειες υπό κάλυψη (θερμοκήπια) και για την αποξήρανση των φυτικών προϊόντων, κλπ.  γ) Παραγωγή ενέργειας  - Χρησιμοποίηση καλλιεργειών που παρουσιάζουν μεγάλο οικονομικό και βιομηχανικό ενδιαφέρον για την παραγωγή ενέργειας από βιομάζα.  - Αποτελεσματικότερη χρησιμοποίηση των φυτικών υποπροϊόντων.  - Κοινωνικοοικονομικές επιπτώσεις αυτών των καλλιεργειών στην κοινή γεωργική πολιτική και οι επιπτώσεις τους στις διαρθρώσεις, τις αγορές και το περιβάλλον.  2. Χρησιμοποίηση και διαχείριση της γης και των υδάτων  Στόχοι αυτού του προγράμματος είναι η καλύτερη χρήση και η διατήρηση των φυσικών πόρων της γης και του νερού στο εσωτερικό της Κοινότητας, Η υποβάθμιση του εδάφους, οι επιπτώσεις των συστημάτων διαχειρίσεως στη γονιμότητα και η εκτίμηση του δυναμικού της γεωργικής παραγωγής θα εξεταστούν σε συνδυασμό με τις επιπτώσεις τους στην εξισορρόπηση της ενέργειας, στο περιβάλλον, καθώς και σε κοινωνικοοικονομικό επίπεδο.  Αυτό το πρόγραμμα περιλαμβάνει 4 υποδιαιρέσεις:  α) Υποβάθμιση και γονιμότητα  - Διάβρωση του εδάφους (ιδίως η επίδραση της αναδάσωσης), απώλειες θρεπτικών στοιχείων (έκπλυση, οξείδωση και απονιτροποίηση).  - Αντίξοοι παράγοντες όπως η συμπίεση του εδάφους, η κακή δομή του εδάφους, η κακή χρήση εξοπλισμών, μεθόδων εργασίας, καλλιεργητικών συστημάτων, κλπ.  - Μικροβιολογική δράση του εδάφους.  β) Έλεγχος και διαχείριση του νερού στη γεωργία  Έλεγχος των πλεονασμάτων ή ελλειμμάτων νερού, οικολογικές και οικονομικές επιπτώσεις των μεταβολών.  γ) Συστήματα διαχειρίσεως  - Άριστη χρησιμοποίηση των εδαφικών και υδάτινων πόρων για την παραγωγή τροφίμων και για καλλιέργειες «ενεργειακών φυτών».  - Σύγκριση καλλιεργητικών συστημάτων που χρησιμοποιούν μέσα μη εντατικής παραγωγής (inputs) με συνηθισμένα συστήματα εντατικής εκμετάλλευσης.  - Προβλήματα συνδεόμενα με τη γεωργία γύρω από τις πόλεις.  δ) Καταλληλότητα του εδάφους και αξιολόγηση των πόρων  - Κατάρτιση χαρτών σχετικά με το παραγωγικό δυναμικό των εδαφών για τις κυριότερες καλλιέργειες της Κοινότητας.  - Επεξεργασία με ηλεκτρονικό υπολογιστή των στοιχείων για τη χρήση της γης.  - Δυνατότητες χρησιμοποίησης τηλεανίχνευσης. ΙΙ. ΔΙΑΡΘΡΩΤΙΚΑ ΠΡΟΒΛΗΜΑΤΑ  1. Μεσογειακή γεωργία  Στόχος του προγράμματος είναι να μειώσει τις οικονομικές και κοινωνικές διαφορές που υπάρχουν μεταξύ της περιοχής της Μεσογείου και των πιο ανεπτυγμένων περιοχών της Κοινότητας. Ελπίζεται ότι το πρόγραμμα θα βελτιώσει αυτή τη γεωργία με την εφαρμογή συγχρόνων οικονομικών και τεχνικών μεθόδων παρόμοιων προς εκείνες των βορείων περιοχών.  Οι προτεραιότητες που έχουν ιδιαίτερο χαρακτήρα για την περιοχή της Μεσογείου είναι οι εξής:  α) Να καλυφθούν οι ανεπάρκειες, ιδίως στους ακόλουθους τομείς: κτηνοτροφία στις περιθωριακές ζώνες (δάση όπου δημιουργούνται βοσκότοποι για να προληφθούν οι πυρκαγιές), δάση ταχείας αναπτύξεως (λεύκες, πεύκα douglas . . .), καπνός, ξηροί καρποί, πρωτεΐνες φυτικής προέλευσης, ελαιώδη σιτηρά, σποροπαραγωγή, κλπ. Θα υπάρχει μέριμνα για τη λύση προβλημάτων σχετικών με την πλεονασματική παραγωγή, όπως πχ. κρασί, καθώς και για την ενθάρρυνση της παραγωγής φαρμακευτικών, αρωματικών και άλλων ενδιαφερόντων φυτών.  β) Να ληφθεί μέριμνα ώστε να εξασφαλιστούν οι αναγκαίες τεχνικές εξελίξεις για τα θερμοκήπια, τις καλλιέργειες εκτός εποχής, την άρδευση, τη βελτίωση ασβεστούχων εδαφών, τις ασθένειες φυτών και ζώων, τα συστήματα παραγωγής και τις διαρθρώσεις εκμετάλλευσης που επιτρέπουν την πιο αποτελεσματική εφαρμογή των αποτελεσμάτων.  Σε πολλές περιπτώσεις η βελτίωση των τεχνικών παραγωγής δεν θα επαρκέσει για να επιλυθούν τα προβλήματα που υπάρχουν. Για το λόγο αυτό θα είναι αναγκαίο να προβλεφθούν στα προγράμματα ενέργειες σχετικά με τον πειραματισμό και την εφαρμογή των αποτελεσμάτων της έρευνας στον αγρό.  2. Άλλες μειονεκτικές περιοχές  Στην Κοινότητα, εκτός από τις περιοχές της Μεσογείου, και άλλες περιοχές μπορεί να εμφανίσουν παρόμοιες οικονομικές και κοινωνικές ανισότητες (υπερπόντια γαλλικά διαμερίσματα, Δυτική Ιρλανδία).  3. Τρόφιμα γεωργικής προελεύσεως  Κύριος στόχος του προγράμματος αυτού, το οποίο έχει σαν βασική μέριμνα την ανθρώπινη κατανάλωση, είναι η βελτίωση της ποιότητας των γεωργικών προϊόντων. Θα εξεταστούν οι μέθοδοι παραγωγής και μεταποίησης. Ενώ μερικές ποιοτικές πλευρές, όπως η υγιεινή, τα υπολείμματα κλπ., μπορούν να προσδιοριστούν και να μετρηθούν εύκολα, άλλες, όπως τα αρώματα για παράδειγμα, είναι ακαθόριστες και ελέγχονται δύσκολα.  Θα υπάρξουν οι εξής υποδιαιρέσεις:  α) Μελέτη της αλληλεπίδρασης του συστήματος παραγωγής και της ποιότητας του προϊόντος με ιδιαίτερη αναφορά στη σύγκριση εντατικών και εκτατικών μεθόδων· θα μετρηθεί η επίδραση των μεθόδων, όπως η χρήση ανοργάνων λιπασμάτων, η βιολογική γεωργία, οι μέθοδοι φυτοπροστασίας, κλπ.  β) Ειδικά προβλήματα υγιεινής, έλεγχος και αποβολή των υπολειμμάτων που επιδρούν στην αγορά  - Η σημασία που έχουν οι ορμόνες, τα αντιβιοτικά, τα εντομοκτόνα, τα βαρέα μέταλλα.  - Η εκπόνηση μεθόδων για την αντικειμενική αξιολόγηση της ποιότητας.  γ) Μορφές αγοράς και εμπορίας που συνοδεύονται με την ποιότητα του τελικού προϊόντος, σε σχέση με την προτίμηση των καταναλωτών.  δ) Θα εξεταστούν νέα προϊόντα και νέες τεχνικές χρησιμοποίησης των γεωργικών προϊόντων.  ΙΙΙ. ΒΕΛΤΙΩΣΗ ΤΗΣ ΠΑΡΑΓΩΓΙΚΟΤΗΤΑΣ ΖΩΩΝ ΚΑΙ ΦΥΤΩΝ  1. Κτηνοτροφία  Στόχος του προγράμματος είναι να εξεταστούν τα πραγματικά εμπόδια που υπάρχουν στην αποτελεσματικότητα της παραγωγής, όπως οι απώλειες λόγω ασθενειών (μεταξύ των οποίων και πιθανές νέες ασθένειες), οι συνθήκες εκτροφής ζώων (όπου συμπεριλαμβάνεται η μεταφορά και η σφαγή) και ο ρυθμός αναπαραγωγής όλων των κατοικιδίων ζώων.  Αυτό το πρόγραμμα περιλαμβάνει τρία μέρη:  α) Υγεία των ζώων  - Έρευνα στρατηγικής για σημαντικές ασθένειες, ιδιαίτερα όσον αφορά εκείνες οι οποίες ενδέχεται να δημιουργήσουν εμπόδια στις συναλλαγές.  - Μηχανισμοί ανοσίας και προστασία κατά των ασθενειών.  - Ανάπτυξη και εναρμόνιση των διαγνωστικών μεθόδων.  - Έλεγχος των ασθενειών, εμφάνιση και οικονομικές πλευρές. β) Ευημερία των ζώων  - Ανάγκες χώρου, κοινωνικές και φυσικές πλευρές.  - Διαταραχές στη συμπεριφορά και άγχος.  - Μεταφορά των κατοικιδίων ζώων.  - Εναλλακτικά συστήματα παραγωγής.  γ) Παραγωγικότητα και διαχείριση  - Μελέτη της φυσιολογίας της αναπαραγωγής στα βοοειδή, στους χοίρους και τα πρόβατα.  - Λειτουργία του πρώτου στομάχου των μηρυκαστικών και πρότυπα διατροφής.  - Βελτίωση της βιολογικής και οικονομικής αποτελεσματικότητας.  2. Παραγωγικότητα των φυτών  Στόχος του προγράματος αυτού είναι να αυξηθούν τα εισοδήματα των γεωργών με τη βελτίωση της παραγωγικότητάς τους, χάρη στην ορθολογικότερη χρήση των μέσων παραγωγής (inputs). Το πρόγραμμα θα δώσει ιδιαίτερη προσοχή στις παραγωγές μικρής αποδόσεως στην Κοινότητα, όπως είναι οι πρωτεΐνες φυτικής προελεύσεως για τη διατροφή των ζώων, κλπ.  Περιλαμβάνονται τρεις υποδιαιρέσεις:  α) Συνέχιση της επιλογής των φυτών για να βελτιωθεί η ανθεκτικότητα στις ασθένειες, η ποιότητα των προϊόντων και η σταθερότητα των αποδόσεων.  β) Βελτίωση των αγρονομικών μεθόδων και τεχνικών σε συνάρτηση με τις φυσιολογικές ανάγκες των φυτών.  γ) Χρήση συγχρόνων μεθόδων βιοτεχνολογίας και ιστοκαλλιέργειας για υλικά φυτικής αναπαραγωγής.  Ιδιαίτερη προσοχή θα δοθεί σε καλλιέργειες κτηνοτροφικών φυτών, καλλιέργειες που έχουν ελλειμματική παραγωγή στην Κοινότητα, καλλιέργειες με ιδιαίτερο περιφερειακό ενδιαφέρον, καθώς και καλλιέργειες που μπορούν να χρησιμοποιηθούν σαν νέες πηγές ενέργειας, σύμφωνα με την ευχή που διετύπωσε το Ευρωπαϊκό Κοινοβούλιο σχετικά με την εντατικοποίηση της έρευνας στον τομέα των πρωτεϊνών φυτικής προελεύσεως.  IV. ΣΥΝΤΟΝΙΣΜΟΣ ΤΗΣ ΕΡΕΥΝΑΣ  Εκτός από τις δραστηριότητες έρευνας που συντονίζονται επί του παρόντος σε κοινοτικό επίπεδο, το πρόγραμμα θα καταρτίσει, για να τον θέσει στη διάθεση των οργανισμών που συνεργάζονται, έναν κατάλογο όλων των προγραμμάτων γεωργικής έρευνας που διεξάγονται στα κράτη μέλη, έτσι ώστε:  1. να μπορέσουν να αναπτυχθούν τα κοινά προγράμματα έρευνας·  2. να μπορέσουν να αποφευχθούν οι διπλές εργασίες·  3. να μπορέσουν τα κράτη μέλη να εξετάσουν τα προγράμματα πριν να τα θέσουν σε εφαρμογή και να καθορίσουν τις προτεραιότητες που επιβάλλονται.


title: 2007/261/ΕΚ: Απόφαση του Συμβουλίου, της 16ης Απριλίου 2007 , για το διορισμό στην Επιτροπή των Περιφερειών τεσσάρων τακτικών μελών και τεσσάρων αναπληρωματικών μελών από την Τσεχική Δημοκρατία

text:
               28.4.2007

               EL

               Επίσημη Εφημερίδα της Ευρωπαϊκής Ένωσης

               L 111/73

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 16ης Απριλίου 2007
   για το διορισμό στην Επιτροπή των Περιφερειών τεσσάρων τακτικών μελών και τεσσάρων αναπληρωματικών μελών από την Τσεχική Δημοκρατία
   (2007/261/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της τσεχικής κυβέρνησης,
   Εκτιμώντας τα ακόλουθα:

               (1)

               Στις 24 Ιανουαρίου 2006 το Συμβούλιο εξέδωσε την απόφαση 2006/116/ΕΚ (1) για το διορισμό των τακτικών και αναπληρωματικών μελών της Επιτροπής των Περιφερειών για την περίοδο από τις 26 Ιανουαρίου 2006 έως τις 25 Ιανουαρίου 2010.

               (2)

               Τέσσερις θέσεις τακτικών μελών της Επιτροπής των Περιφερειών έχουν χηρεύσει λόγω της λήξης της θητείας του κ. Petr GANDALOVIČ, του κ. Jaroslav HANÁK, της κας Helena LANGŠÁDLOVÁ και του κ. Tomáš ÚLEHLA. Τέσσερις θέσεις αναπληρωματικών μελών της Επιτροπής των Περιφερειών έχουν χηρεύσει λόγω της λήξης της θητείας της κας Květa HALANOVÁ, του κ. Luboš PRŮŠA, του κ. TESAŘÍK, και του κ. Jiří BYTEL,

         ΑΠΟΦΑΣΙΖΕΙ:
   Άρθρο 1
   Διορίζονται στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2010:

               α)

               ως μέλη:

                           —

                           ο κ. Jan KUBATA, δήμαρχος του Ústí n. Labem,
                           σε αντικατάσταση του κ. Petr GANDALOVIČ,

                           —

                           ο κ. Juraj THOMA, δήμαρχος του České Budějovice,
                           σε αντικατάσταση του κ. Jaroslav HANÁK,

                           —

                           η κα Helena LANGŠÁDLOVÁ, αντιδήμαρχος του Černošice, Středočeský kraj
                           σε αντικατάσταση της κας Helena LANGŠÁDLOVÁ, δημάρχου του Černošice, Středočeský kraj,

                           —

                           ο κ. Jiří BYTEL,
                           σε αντικατάσταση του κ. Tomáš ÚLEHLA·

               β)

               ως αναπληρωματικά μέλη:

                           —

                           ο κ. Tomáš ÚLEHLA,
                           σε αντικατάσταση του κ. Jiří BYTEL,

                           —

                           η κα Jana ČERMÁKOVÁ, αντιδήμαρχος του Proboštov,
                           σε αντικατάσταση της κας Květa HALANOVÁ,

                           —

                           η κα Ivana STRÁSKÁ, αντιδήμαρχος του Milevsko,
                           σε αντικατάσταση του κ. Luboš PRŮŠA,

                           —

                           η κα Sylva KOVÁČIKOVÁ, δήμαρχος του Bílovec,
                           σε αντικατάσταση του κ. Martin TESAŘÍK.

         Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.

      Λουξεμβούργο, 16 Απριλίου 2007.

            Για το Συμβούλιο

            Ο Πρόεδρος

         H. SEEHOFER

      (1)  ΕΕ L 56 της 25.2.2006, σ. 75.